qundao/data-zh-poetry huggingface dataset:
蝶恋花（四首）
作者：庄棫
朝代：清

城上斜阳依碧树。
门外斑骓，见了还相顾。
玉勒珠鞭何处住？
回头不觉天将暮。
风里馀花都散去。
不省分开，何日能重遇？
凝睇窥君君莫误，几多心事从君诉。
百丈游丝牵别院。
行到门前，忽见韦郎面。
欲待回身钗乍颤，近前却喜无人见。
握手匆匆难久恋。
还怕人知，但弄团团扇。
强得分开心暗战，归时莫把朱颜变。
绿树阴阴晴昼午。
过了残春，红萼谁为主？
宛转花旖勤拥护，帘前错唤金鹦鹉。
回首行云迷洞户。
不道今朝，还比前朝苦。
百草千花羞看取，相思只有侬和汝。
残梦初回新睡足。
忽被东风，吹上横江曲。
寄语归期休暗卜，归来梦亦难重续。
隐约遥峰窗外绿。
不许临行，私语频相属。
过眼芳华真太促，从今望断横波目。
西江月
作者：庄棫
朝代：清

乍雨乍晴天气，轻寒轻暖帘栊。游丝飞絮已无踪，阁外湿云烟重。绿树舟迷前浦，朱栏马滑溪桥。香车油壁漫相邀，谁是西陵苏小。
诉衷情·雨
作者：庄棫
朝代：清

晚来帘幕捲东风。细雨湿冥濛。辜负俊游佳约，春事去匆匆。云日转，透帘栊。瑞光融。等闲看了，染柳熏桃，种种情浓。
诉衷情·霞
作者：庄棫
朝代：清

夕阳隐隐绕朱霞。红袖映窗纱。那得中山美酒，千日醉桃花。烟槛隔，绣屏遮。漫嗟呀。春心自锁，一任游丝。袅向天涯。
踏莎行
作者：庄棫
朝代：清

斜日楼台，平芜道路。玉骢嘶去无寻处。断霞一抹远山横，东风忽送行云住。美景匆匆，华年负负。当筵空把金尊舞。尊前馀沥且休挥，明朝帘外迷红雨。
迷神引·秋草
作者：庄棫
朝代：清
体裁：词

莫道春来秋更绿，浑不似春情绪。花开叶底，等是虫鸣苦。曲篱穿，幽径绕，丛荒圃。恁向方塘外，闲看取。镜里芰荷声，送凉雨。旧约湔裙，何处嬉春侣。剩乱蛩飞，寒蝉噪，乍来还去。偏疑作，春花舞。渐改青衫，怎不向，雕阑伫。也曾见烧痕，迷远渚。怕看到飘摇，随风举。
醉桃源·画眉鸟
作者：庄棫
朝代：清

妆台镜子远山青。南都石黛横。问侬夫婿不知名。声声别有情。疑鶗鴂，误流莺。还随蜂蝶并。筠笼几处傍帘旌。帘中笑语盈。
醉蓬莱
作者：庄棫
朝代：清

乍西风萧瑟，芦荻芳洲，晚霞成绮。不道残秋，有画图如此。雪舞纤琼，月凝狂絮，更映盈盈水。又到重阳，故人何处，光阴弹指。几载漂摇，为谁零落，放鹤亭高，愁心难已。点检寒英，情枉孤芳徙。一样征人，一般词客，各一番情思。且引兰舟，沿溪徐听，采菱歌起。
采桑子·春暮
作者：庄棫
朝代：清

桃花落后杨花落，更袅游丝。镇日帘垂。娇女深闺倦绣时。平芜十里春衫薄，玉勒骄嘶。曾向天涯。难把心情说与伊。
阮郎归
作者：庄棫
朝代：清

风风雨雨到天涯。春归何处家。有人肠断为莺花。莺花须自嗟。眉黛浅，鬓云斜。乱红窗外遮。轻阴那不护韶华。偏教愁暮鸦。
阮郎归·卫河作
作者：庄棫
朝代：清

一弯凉月碧云西。纤纤向客低。眉痕犹似画时齐。当年梦已迷。官道水，久分携。玉骢何处嘶。当窗莫听夜乌啼。还愁霜满堤。
青门引
作者：庄棫
朝代：清

梦里流莺啭。唤起春人都倦。砑笺莫漫去题红，雨丝风片，帘幕晚阴捲。碧云冉冉遥山展。去也无人管。便寻画箧螺黛，可堪路隔天涯远。
风入松
作者：庄棫
朝代：清

微风细细送行云，云散远天青。秋千柱散花飞后，剩遥山、眉黛轻盈。冷落后堂宿燕，凄迷湿树啼莺。残阳遍解向人明。蛛网罥新晴。疏帘清簟情无限，更何须、载酒林亭。别有一般惆怅，弯弯新月初生。
风流子·杨花
作者：庄棫
朝代：清

柳绵飘不定，东风起、吹送到天涯。看著地旋飞，沾衣还起，浓春难觉，芳思都赊。梦何在，飞花迷巷陌，新绿上窗纱。一树密阴，回头犹恋，半池新涨，临水谁家。分携愁难撇，为谁贴贴点，共委泥沙。空向短长亭畔，披拂香车。任无心宛转，偏劳人顾，有时渍涴，先被尘遮。休语翠楼夫婿，啼损栖鸦。
高阳台
作者：庄棫
朝代：清

飘拂微风，芊眠杨柳，上河时候清明。扇底嬉春，谁人一角重临。銮舆犹记曾来驻，更赵家、图画重寻。久消沉，梦华旧录，且说东京。才人何事搜求苦，数弇州遗恨，直到而今。倦客相看，此时别自伤心。金戈铁马经过眼，看廿年、河外霓旌。剩闲情，渡头艇子，打桨来迎。
高阳台·七夕
作者：庄棫
朝代：清

星靥脂红，山眉黛绿，良宵门户愔愔。兰麝中衣，香囊合字霏金。流萤点点无心扑，绕雕阑、又上罗襟。正云屏，低度双星，银汉斜临。秋期密约年年好，任人间儿女，乞巧穿针。自送春归，可怜盼到而今。相思一雨柔肠转，更休论、远水遥岑。影伶俜，露浥鸦鬟，月照鸳衾。
高阳台·初夏
作者：庄棫
朝代：清

肠断花辰，心苏草甲，柔情不放人闲。又送春归，如何尚怯轻寒。落红飞絮看都尽，为绿阴、愁倚阑干。袅沉檀。一缕游丝，绕向帘间。何须更写相思苦，倩回文云锦，小字冰纨。础润苔滋，泪痕拭也难乾。庭前燕子双双舞，笑班姬、学制团栾。莫心酸。远岸江蓠，别院幽兰。
高阳台·新月
作者：庄棫
朝代：清

舞燕翾风，晴霓散雨，一弯浅露蛾眉。准备新晴，明朝去踏沙堤。影儿满地看都好，喜绿阴、青子离披。望还疑。穿遍闲云，飞上高枝。帘钩不改春时样，误几回良夜，几度佳期。暝色才开，依然国色天姿。团栾渐露微微意，到初三、便是芳时。好看伊。光满雕阑，彩泛金卮。
高阳台·长乐渡
作者：庄棫
朝代：清

长乐渡边，秦淮水畔，莫愁艇子曾携。一曲西河，尊前往事依稀。浮萍绿涨前溪遍，问六朝、遗迹都迷。映玻璃。白下城南，武定桥西。行人共说风光好，爱沙边鸥梦，雨后莺啼。投老方回，练裙十幅谁题。相思子夜春还夏，到欢闻、先已凄凄。更休提。烟外斜阳，柳外长堤。
鹧鸪天·溪上春望
作者：庄棫
朝代：清

李白桃红次第开。何人溪上泛舟来。盘飧市远无兼味，樽酒家贫只旧醅。慵拾翠，缓停杯。良辰美景且开怀。人生不向三春醉，何事东风淑景催。
鹧鸪天·青溪
作者：庄棫
朝代：清

九曲青溪一叶舟。山围潮打自风流。西园公子名无忌，南国佳人字莫愁。溪上住，水边讴。往时歌舞已都休。新来识得相思苦，说起相思不自由。
与漱芳孝谅两妹夜话
作者：庄湘泽
朝代：清

冻云笼月月笼霜，冷逼镫魂暗吐光。玉漏滴残寒夜永，围炉且莫话沧桑。
感怀
作者：庄湘泽
朝代：清

憔悴已如此，何堪丛百忧。对愁犹有影，多病不宜秋。骨肉他乡梦，年华逝水流。诗书且自遣，世法等浮沤。淡月濛濛夜，黄昏独坐时。镫残闻玉漏，烟断冷金猊。生死岂能隔，梦魂无见期。秋来摇落意，不复理琴丝。
感怀·其一
作者：庄湘泽
朝代：清

憔悴已如此，何堪丛百忧。对愁犹有影，多病不宜秋。骨肉他乡梦，年华逝水流。诗书且自遣，世法等浮沤。
感怀·其二
作者：庄湘泽
朝代：清

淡月濛濛夜，黄昏独坐时。镫残闻玉漏，烟断冷金猊。生死岂能隔，梦魂无见期。秋来摇落意，不复理琴丝。
秋夜
作者：庄湘泽
朝代：清

独立空阶净，秋光和月微。莲房惊鹭梦，竹径乱萤辉。俯仰百端集，思量万事非。夜深浑不寐，冷露欲沾衣。独向东篱下，潇然酒一尊。日沈暗蕉影，风静妥花魂。久客渐成故，旧书还复温。徘徊未归去，新月又黄昏。
秋夜·其一
作者：庄湘泽
朝代：清

独立空阶净，秋光和月微。莲房惊鹭梦，竹径乱萤辉。俯仰百端集，思量万事非。夜深浑不寐，冷露欲沾衣。
秋夜·其二
作者：庄湘泽
朝代：清

独向东篱下，潇然酒一尊。日沈暗蕉影，风静妥花魂。久客渐成故，旧书还复温。徘徊未归去，新月又黄昏。
秋日寄妹
作者：庄湘泽
朝代：清

极目明湖景物非，天涯有客泪沾衣。闺中望断南来雁，到得秋来犹未归。
雨夜读杜诗感作
作者：庄湘泽
朝代：清

凄凄风雨夜，閒读少陵诗。展卷思今古，闻笳感乱离。平居多寄慨，世事有同悲。何日烟尘息，天心若未知。
送蒋健之出塞
作者：庄炘
朝代：清

清秋幕府集严霜，爱子从征赴朔方。辽海文章师李贺，帝城书札累陈汤。觚棱金爵三生梦，关塞青枫万死乡。何日鸡竿看肆赦，还家犹得作台郎。
减字木兰花
作者：庄焘
朝代：清

薄寒透帐。晓雨声声来枕上。纤草含春。荒甃颓垣到处生。落花无语。飞入池塘和泪去。杨柳丝柔。懒尽东风不送愁。
卖花声·送春
作者：庄焘
朝代：清

新绿满汀洲。月在西楼。池塘脉脉水东流。两岸蛙声鸣夕照，春去悠悠。往事怕回头。惹起闲愁。物华如梦杳难留。雨后飞花风里絮，身世浮沤。
卜算子
作者：庄焘
朝代：清

积雨喜新晴，小院风初定。月满芳阶露气浮，花动雕栏影。宝鼎篆烟微，幽梦残灯省。忽逐钟声度小桥，不管春衣冷。
卜算子
作者：庄焘
朝代：清
体裁：词

积雨喜新晴，小院风初定。月满芳阶露气浮，花动雕阑影。宝鼎篆烟微，幽梦残灯省。忽逐钟声度小桥，不管春衣冷。
暗香·和张笔芳梅花词
作者：庄焘
朝代：清

四山寒色，正小园雪后，悠然闻笛。细蕾乍匀，休认珠胎误轻摘。略见横枝映水，渐催动、吟香诗笔。待画取、尘外幽芳，春思散瑶席。仙国，正寥寂。想庾岭夜长，月华重积。梦回自泣，一堕红尘渺难忆。闲向妆台对影，应伴我、湘兰凝碧。问素女琼佩响，几人听得。
一丛花·衰草
作者：庄盘珠
朝代：清

生于烟雨残于霜。尔寿比花长。青山绝少埋愁地，待呼起、酒籍琴康。鸿去楚南，马嘶塞北，人世忒凄凉。寻钿拾翠几回忙。旧梦隔斜阳。天涯无限愁无限，剩多少、冷蝶寒螀。谁信后来，春风吹转，别有好时光。
一剪梅·向山草堂听雨
作者：庄盘珠
朝代：清

侬欲留花不肯停。早也飘零。晚也飘零。衔泥燕子过空城，草忒青青。树忒青青。辗转罗衾梦未成。今夜三更。昨夜三更。残春不耐雨声声。春也无情。雨也无情。
一箩金·对月夜坐
作者：庄盘珠
朝代：清

得晴几日天难料。月照金尊，且赏今宵好。梧叶不堪秋闹吵。五更声比三更少。问舍求田人易老。若有轮回，忙到何时了。怪煞霜钟敲不觉，满城人在邯郸道。
一箩金·小饮石榴花下
作者：庄盘珠
朝代：清

红榴还比侬眉皱。花曾添肥，侬却添消瘦。更看来朝花落否。不愁底事难长久。万事无过杯在手。难定明年，人与花依旧。常向花前浇浊酒。怕它酒醒黄昏后。
一箩金·春晚
作者：庄盘珠
朝代：清

春色抛人何处去。若向天涯，定有人曾遇。燕子如何衔得住。柳条已放漫天絮。几夜愁听帘外雨。梦断罗衾，梅子青如许。云脚不开开又聚。便天也恁无情绪。
一箩金·残菊
作者：庄盘珠
朝代：清

绝似佳人支病骨。又似寒儒，憔悴鹑衣结。晓怕浓霜眠怕月。重阳以后伤离别。芦帘纸阁尘清绝。占断秋光，也算花豪杰。未脱尘根终有劫。为花懊恼多时节。
七娘子·秋夕
作者：庄盘珠
朝代：清

怕听向晚西风紧。护银灯、夜久光才定。燕怪帘虚，虫惊砌冷。空庭露白秋无影。近来更苦清宵永。又添个、雁儿催□迸。怯凭红阑，慵行香径。春花不病秋花病。
临江仙·游杨氏废园
作者：庄盘珠
朝代：清

听说园林饶胜赏，谁知转眼苍茫。高台就圯曲池荒。花还如我瘦，草竟比人长。剩有旧时双燕子，衔泥绕遍回廊。孤松无伴立斜阳。新词吟宛转，往事费商量。
凤凰台上忆吹箫·夏日骤雨
作者：庄盘珠
朝代：清

岸草摇薰，衢尘漾暖，梅天十日长晴。自楝花开后，午倦难醒。强把雕栏闲凭，又宛忆、去夏蝉声。轰雷骤，满庭跳雨，砌响檐鸣。神清。暑归甚处，更几阵横风，衣袂凉生。趁画帘半飏，扑入蜻蜓。多少华堂绮阁，抛纨扇、玉腕初停。浓云散、斜阳影底，屋角犹明。
剔银灯·萤火
作者：庄盘珠
朝代：清

墙角乍惊星坠。刚待起、又遭风挫。倦憩花心，凉依豆叶，弄影辉辉渐大。几时添个。巫山客、忆沧江我。又向檐牙小坐。似怕蛛丝难过。隋苑流光，车囊照读，计罪论功都可。只应猜做。含恨死、美人磷火。
南柯子
作者：庄盘珠
朝代：清

白塔城边路，青山郭外楼。一驴驼去恰逢秋。莫为几枝杨柳、便生愁。燕子都飞去，桃花尚在不。情怀怊怅酒旗收。依旧夕阳西下、水东流。
南柯子·病后赋赠静轩大婶
作者：庄盘珠
朝代：清

豆蔻风难定，梧桐雨易稠。两般滋味两心头。因甚残春同病、到残秋。强把前尘忆，难将去日留。一尊也拟共清游。又怕酒阑时候、转添愁。
南柯子·送吕氏姊赴山左
作者：庄盘珠
朝代：清

枕上眠难著，樽前泪不收。夕阳无奈上扁舟。料得舟行十里、九回头。南雁书须寄，东风恨未休。落花红影荡帘钩。不管帘儿底下、有人愁。
卜算子·游春
作者：庄盘珠
朝代：清

晓雨弄新晴，蝶梦花梢醒。一路垂杨到画桥，过尽春衫影。日暮欲归来，风约虚帘定。花顶泠泠月一痕，还怯黄昏冷。
卜算子·秋日
作者：庄盘珠
朝代：清

秋色著人浓，门外鸦啼晓。几叶疏杨几个蝉，各为秋烦恼。烦恼几多时，剩我长烦恼。不是斜阳便是霜，多少青山老。
台城路·寄外
作者：庄盘珠
朝代：清

昨宵猜著今宵雨，今宵月华翻皎。露白虫惊，风疏雁响，是我关心偏早。为谁懊恼。问消瘦缘由，便天难晓。有甚方儿，可将侬病竟医好。和衣连闷睡倒。正朦胧著枕，忽又惊觉。池闹残荷，门喧剩叶，尚有秋声多少。难禁自笑。怎刚怕秋来，便悲秋老。病里年光，也抛人去了。
咏晋史
作者：庄盘珠
朝代：清

铁销消兵后，羊车纵乐时。儿痴原果报，妇毒原果报，妇毒竟流离。荆棘铜驼泣，风沙石虎移。百年征战里，何地不疮痍。
品令·早雁
作者：庄盘珠
朝代：清

一雁惊飞早。逗孤影、长天小。水遥山杳，北云过尽，南楼又到。红蓼花明雨洗，楚江岸晓。黏天沙草。带眠宿、和烟叫。银河低挂，帘前楼角，人儿懊恼。此后阑干，长倚短凭不少。
四换头·寒食
作者：庄盘珠
朝代：清

日炙花须卷。风筛花影乱。燕子闹雕梁。春泥一夜香。箫声知近远。香闺惊梦短。明日又清明。杨枝插户青。
多丽·春日怀七姑母
作者：庄盘珠
朝代：清

又恹恹，过了清明时节。忆西园、杏花落后，昔年于此曾别。见无情、绣帆挂也，到黄昏、断泪凝睫。万种离愁，飞鸿难寄，拟携罗袖，剪灯细说。恨当日、旧栽杨柳，飞絮已如雪。长条尽、何时待得，玉腕轻折。几多遍柔肠宛转，隔云山万千叠。步香闺、一钩罗袜，梦里行来也生怯。刬地相逢，碧纱窗外，无端啼断数声鴃。乍惊起、画帘垂地，何处更寻觅。檐铃响，红雨飘愁，再没休歇。
天仙子·春暮送别凝晖大姊
作者：庄盘珠
朝代：清

蝶到花间飞不去。人在花前留不住。春归人去一时同，春也误。人也误。无数落花拦去路。昨夜同听帘外雨。梅子青青青几许。留人不住奈春何，行一步。离一步。怎怪鹧鸪啼得苦。
如梦令·初夏
作者：庄盘珠
朝代：清

帘外青梅如豆。帘底燕闲人瘦。才得展双蛾，又被晚风吹皱。非旧非旧。不是伤春病酒。
如梦令·扑蝶
作者：庄盘珠
朝代：清

戏蝶娟娟不定。碧草梢头弄影。纨扇惹春风，几点惊魂忽迸。难趁。难趁。飞上海棠花顶。
意难忘·重游近园
作者：庄盘珠
朝代：清

桂粟凝黄。记灯燃兰槛，月漾银塘。红牙低按曲，乌舫兢传觞。吹鬓影、送衣香。风也忒匆忙。问此生、开怀有几，忍负秋光。者番重到凄凉。似旧巢燕子，更过空梁。梅还如我瘦，草竟比人长。待去也、转彷徨。住又费思量。只任它、柴门深锁，一片斜阳。
感恩多·秋夕
作者：庄盘珠
朝代：清

独怜人影悄。罗袂生凉早。竹梢新月明。近黄昏。豆叶摇风乱，蛩絮响。秋声响。隔个窗儿，怎教人不听。
探芳信·寒虫
作者：庄盘珠
朝代：清

晚雨歇。听断续虫鸣，声连堕叶。恰豆棚才作，墙根又相接。柔肠量尔能多曲，有这些愁说。絮叨叨、惨惨悽悽，悲悲切切。长夜转幽咽。经千遍浓霜，百回凉月。数尽残更，挨过菊花节。寒蝉冷蝶都仙去，抵得昆明劫。剩秋心不死，哀吟欲绝。
探芳信·络纬
作者：庄盘珠
朝代：清

冷消息。到晓露墙根，晚烟篱隙。正绣衾梦断，豆花又风急。残灯窗里明还暗，月在窗前白。忽惊猜、巷北街西，那家宵绩。何日便成匹。怪响引丝长，缓怜丝涩。静夜寒闺，幽韵杂刀尺。乱愁谁漾千千缕，争把秋心织。便无愁，也自听它不得。
探芳信·重九前一日，大兄赴城北买菊归，各赋小词记事
作者：庄盘珠
朝代：清

向城北。问野圃浓霜，这番消息。道寒花都放，莫迟去寻觅。携奴荷锸随黄蝶，踏断残芜碧。忽惊看、一簇斜阳，满篱霜色。金盏为君拭。有疏影疏香，移来书室。几日帘前，经岁又相忆。忍寒翠里灯花下，一一重搜剔。趁重阳，细雨轻烟澹日。
新雁过妆楼·中秋对月
作者：庄盘珠
朝代：清

不醉如何。金樽满、抬头且劝嫦娥。看今看古，为问可也愁么。我踏红尘才廿载，已难禁蟋蟀声多。况来宵。一分月缺，多半秋过。空将流光掷却，但有谁绿鬓，不受消磨。断砧零叶，催送急景如梭。年年愿携此月，长留照当筵金缕歌。瑶台近，任梦魂飞度，疏星澹河。
昼锦堂·秋日病起
作者：庄盘珠
朝代：清

最是今番，慵寻绣线，笔墨那更还拈。懊恼秋来情绪，却似春三。翠锁眉痕愁对镜，暖融酒力懒添衫。闲庭院，落叶响多，黄昏淡月疏帘。更点。听渐永，灯影动，深宵窗隙风尖。阁外哀鸿声急，晓枕恹恹。不知消瘦今何似，恁般滋味我偏谙。流光换，多少暗虫吟断，泪雨涟纤。
朝中措·天竹子
作者：庄盘珠
朝代：清

胆瓶浅水伴青松。也当一花红。为怕鸦衔雀啄，曾教几日纱笼。疑珠疑豆，群芳歇后，别有神工。多少争时梅杏，偏它不受春风。
朝中措·端午
作者：庄盘珠
朝代：清

满城箫鼓竞□花。今岁数谁家。续命鬓边绿缕，照人窗下榴花。蒲觞吊屈，痴儿呆女，尽也由它。谁放潇湘恨水，年年流遍天涯。
柳梢青·清明
作者：庄盘珠
朝代：清

风声鸟声。这番病起，不似前春。针又慵拾，睡还难著，剩个愁人。隔帘几日浓阴。恰放出、些儿暖晴。薄命桃花，多情杨柳，依旧分明。
梁州令·送春
作者：庄盘珠
朝代：清

问春来几日。与蝴蝶才相识。风风雨雨太颠狂，梨花强笑桃花泣。可怜杨柳依依色。也自无人惜。阿谁昨夜横羌笛，愁心散满江南北。
殢人娇·寒鸦
作者：庄盘珠
朝代：清

一带疏杨，飞起三三两两。正人倚、小楼凝望。荒村野店，记初交霜降。风信紧、杂叶萧萧响。树黑争呼，烟青并飏。离不了、愁人头上。悲笳落日，为残秋摩荡。谁泼墨、画幅寒垣图样。
汉宫春·春日雨后游杨氏废园
作者：庄盘珠
朝代：清

几日浓阴，早柳堤作絮，菜圃堆金。传是前朝贵胄，旧阁园林。池荒路古，客来过、几遍沉吟。荼蘼雨、毵毵细落，饧箫响断春深。却忆昔年游赏，有成行翠袖，满座朋簪。尽曾宴花醉月，谁料而今。枯松无伴，立斜阳、独自伤心。好分付、邻家燕子，莫还枉费追寻。
沁园春·元夜侍祖父母家宴
作者：庄盘珠
朝代：清

桂魄初圆，绮席开时，花灯共辉。正帘栊寒悄，柳条绿浅，池台雨润，草色青回。叶叶衣香，珊珊佩响，同上高堂捧玉卮。还思想、愿年年今夕，长是如斯。椿萱递庆齐眉。算我著、莱衣最后随。听红牙拍遍，莺喉宛转，紫箫吹彻，蝶梦惊疑。锦袖围风，翠屏障晓，莫放城头画鼓催。梅花睡，被歌声唤醒，伴我裴怀。
洞仙歌·寒蝉
作者：庄盘珠
朝代：清

西风近远。在柳条池馆。几抹晴烟树催暗。怯寒鸦小歇，又续残声，声已断。尚有游丝难断。蜕前原是梦，身世苍茫，惊醒空枝夕阳满。记槐阴翠叶，叶底初开，叹转眼、炎凉更换。似扶病、骚人更哦吟，怕苦调悽音、听时也暂。
浣溪沙·初夏
作者：庄盘珠
朝代：清

睡起红留枕上纹。病馀绿减镜中云。画帘窣地又斜曛。倦蝶分明寻断梦，浮萍容易悟前因。无聊天气奈何人。
浣溪沙·甲寅元旦
作者：庄盘珠
朝代：清

似雨如尘旧岁花。晨鸦声动隔天涯。又分新岁到侬家。晓枕暗占寒夜梦，残灯犹剩去年花。算增算减总由它。
浪淘沙·双峰书屋海棠盛开，作小词以志感
作者：庄盘珠
朝代：清

梦断小红楼。宿雨初收。闹晴蜂蝶上帘钩。一院海棠春不管，侬替花愁。吟赏记前游。转眼都休。风前扶病强抬头。知道明年人在否，花替侬愁。
浪淘沙·落花
作者：庄盘珠
朝代：清

斜日满空墀。妆阁开迟。无聊风影弄晴丝。昨日醉眠今日醒，懊恼多时。蝶也似侬痴。抱蒂寻思。明年能否见繁枝。无限阑干无限恨，几个人知。
浪淘沙·送春
作者：庄盘珠
朝代：清

帘外雨初晴。草色青青。飞花不肯再消停。几日魂销无数蝶，无数啼莺。扶病送春行。悄悄冥冥。人生何苦忒多情。不见海棠容易睡，容易飘零。
清商怨·圣女古祠
作者：庄盘珠
朝代：清

神鸦啼散古庙静。只晚风未定。零乱斜阳，红灰飞没影。秋花狼藉满径。密远树、野烟催暝。跨鹤归来，云深环佩冷。
清平乐·春夜闻笛
作者：庄盘珠
朝代：清

溶溶漾漾。一笛清宵响。灯尽小楼人再上，月在柳梢怊怅。梁间燕子惊猜。也教伴我悲怀。不听怎生便睡，听时春恨偏来。
清平乐·暮归
作者：庄盘珠
朝代：清

月痕才上。暝色和烟漾。扑簌沙鸥惊打桨。趁溜乌篷刚放。溪流曲曲斜斜。转过蓼叶芦花。一点红灯渐近，小桥竹屋人家。
清平乐·水仙花
作者：庄盘珠
朝代：清

凌波顾影。偶尔游尘境。一笑春风心自警。梦比梅花易醒。冰姿澹雅天然。含情欲比湘烟。未许仙山蛱蝶，相寻相见相怜。
清平乐·秋夕有感
作者：庄盘珠
朝代：清

暝烟欲上。虫在篱根响。几许乱鸦风底飏。笛冷残秋门巷。柳梢一个明星。阑干短倚长凭。若要心儿不转，除非没有黄昏。
渔家傲·秋夕
作者：庄盘珠
朝代：清

苔生庭院尘生镜。前宵燕去空梁静。独坐不眠愁夜永。挑难醒。残灯留也怜俄顷。屋角数星犹耿耿。罗衣渐怯虚帘冷。明灭晓风吹未定。无人径。豆棚斜月秋虫影。
满宫花·秋夕
作者：庄盘珠
朝代：清

吹井梧，风渐紧。落叶吟虫相迸。许多时节病恹恹，那更晓来浓冷。月华明，更鼓定。可有玉楼人醒。小窗关了又推开，犬吠一帘花影。
满庭芳·残雪
作者：庄盘珠
朝代：清

瓦棱全融，墙阴还剩，几回冻住斜阳。早梅枝上，犹压一分香。晨起围炉小坐，听檐溜、细响晴窗。寒悄到，今番向尽，毕竟冷于霜。池台如古画，粉痕界处，脱落微茫。记小鬟，惊报庭院银妆。多少琼林玉树，能几日、如此荒凉。凭栏久，回头欲误，残月下空廊。
满庭芳·秋日寄怀凝晖大姊
作者：庄盘珠
朝代：清

钟送窗明，霜欺灯小，醒来冷压重衾。况今回数，闺阁几知音。绣帐春前尚共，拈钿叶、鸦髻分簪。谁曾料、玉梅树下，一别到而今。天涯芳草外，云来雁去，事事关心。记当年，闲说门对遥岑。偏我梦魂无据，邻鸡唱、几度难寻。知何日，双眉翠暖，绿酒与同斟。
满庭芳·题汪氏姑小照
作者：庄盘珠
朝代：清

恨煞人生，髫龄易过，几年同笑同颦。征帆开后，闲想到黄昏。多少香闺旧事，空赢得、岁月犹存。销魂处，柳棉荡日，病起见残春。何人传妙笔，月添风采，花助精神。道梦里，常逢毕竟非真。此际披图见也，易当日、未扫眉痕。云山外，近来乐否，无计共芳樽。
玉蝴蝶·立夏
作者：庄盘珠
朝代：清
体裁：词

唤起眉间幽恨，一帘芳草。满地斜阳。燕子衔泥重到，绿遍池塘。乍离魂、残花恋树，还顾影、弱絮萦窗。怪东君，将春归去，忒也匆忙。堪伤。韶光九十，蜂粘屐影，蝶趁衣香。谁把浓烟暗雨，尽付空江。算前宵、春和梦断，到今日、愁比春长。漫销凝，一年一度，恼乱人肠。
百字令·寄怀虞山大秭
作者：庄盘珠
朝代：清

重阳近矣，听凄凄虫语，豆花篱落。一片残秋烟雨底，更比去年萧索。兰桨牵愁，菱湖怅远，辜负题糕约。误传归信，几番空恼檐鹊。可记疏影帘栊，微霜池馆，玉盎曾双酌。屈指旧游经六载，花气酒香如昨。料得而今，青山红树，倚槛嫌衫薄。怀人天暮，冷生江上楼阁。
百字令·送大姊归虞山
作者：庄盘珠
朝代：清

荼蘼香谢，怕春消眼底，归期重误。真个今番携素手，也算深闺长聚。柳外催归，花边送别，几遍回头觑。难留征棹，一宵空费风雨。依旧斗茗窗虚，敲棋院静，剩我无情绪。便到清宵眠不得，谁与共翻新句。万叠离心，半江秋影，忽被云拦住。月明风细，只除魂梦来去。
离亭燕·秋思
作者：庄盘珠
朝代：清

静掩重重门户。不觉人来何处。夜半□凉生白纻，梦里忽收残暑。露白一蝉吟，秋在碧梧高树。晓月帘梢斜度。早有暗虫无数。到此时心儿便觉，先挨恁般滋味。定说不悲秋，也自无情无绪。
粉蝶儿·游丝
作者：庄盘珠
朝代：清

似雨疑烟，飞来忽到檐外。漾晴空、春光如海。问拦春，归去路，柳棉可碍。替东君、画个蝶疆蜂界。道天没情，不该有恁牵挂。散愁丝、乾坤若大。比柔肠、同宛转，一般情态。怪东风、吹去却还仍在。
苏幕遮·夏日荷亭即事
作者：庄盘珠
朝代：清

水亭开，槐昼永。贪看游鱼，又怕危栏凭。响雨欲来风片紧。红藕花梢，无数蜻蜓影。瓦松明，阶藓润。泻玉溅珠，不许圆荷定。一霎凉云还卷尽。梧叶含秋，帘角斜阳冷。
苏幕遮·柳絮
作者：庄盘珠
朝代：清

早抽条，迟作絮。不见花开，只见花飞处。绕砌萦帘刚欲住。打个盘旋，又被风吹去。野棠村，荒草渡。离却枝头，总是伤心路。待趁残春春不顾。葬尔空池，恨结萍无数。
苏幕遮·红蓼花
作者：庄盘珠
朝代：清

照清溪，明野径。如此秋光，只在无人境。惹个蜻蜓飞不定。红飐波心，闲弄西风影。隐盟鸥，牵断荇。溆转汀回，花底藏渔艇。宿雨初收江岸净。客梦惊秋，烂漫斜阳冷。
苏幕遮·绣球花
作者：庄盘珠
朝代：清

绿侵帘，红糁径。谷雨梢头，花聚春心冷。圆月飞来池馆静。攒簇梅花，欲斗婵娟影。雨盘旋，风扑打。数了周遭，重数还难定。懊恼残春抛未肯，蝴蝶成团，香梦何曾醒。
苏幕遮·落叶
作者：庄盘珠
朝代：清

露寒烟，通晓日。几遍飘零，渐放山窗白。满地残秋虫唧唧。扫处和愁，愁处重堆积。乍萧萧，还摵摵。疑雨疑人，一夜空猜测。已是枝头停不得。钟断鸦惊，恨煞西风急。
菩萨蛮·七夕
作者：庄盘珠
朝代：清

片云一霎还收雨。瓜筵银烛秋光聚。人影玉阶多。天孙肯渡河。暗蛩惊淡月。忽忆儿时节。尘世太匆匆。鸡冠花又红。
菩萨蛮·冬夜
作者：庄盘珠
朝代：清

梅枝正压垂垂雪。梅梢又上娟娟月。雪月与梅花。都来作一家。也知人世暂。有聚翻成散。月落雪消时。梅花剩几枝。
菩萨蛮·山家
作者：庄盘珠
朝代：清

千盘石蹬千竿竹。不知中有幽人屋。夜月响瑶琴。空山太古心。阶前松子落。倚树调双鹤。日日得清闲。何须更学仙。
菩萨蛮·慎皆大弟斋头堆菊，戏柬小词
作者：庄盘珠
朝代：清

底须强把残秋閧。看来不是陶家种。篱落一枝黄。茅檐几夜香。此花天与瘦。气味宜重九。霜露聚秋心。幽人只独寻。
菩萨蛮·春兰
作者：庄盘珠
朝代：清

群芳逞媚韶光里。一花秀影偏无比。草绿不逢人。空山忽见君。立惊遗世独。独把幽香宿。春澹只如秋。芳心不贮愁。
菩萨蛮·社日
作者：庄盘珠
朝代：清

溟濛雨歇云犹聚。杏花红过秋千去。闲立又闲行。香闺针线停。鬓丝钗影乱。午梦风吹转。燕子到帘前。绿拖桑柘烟。
菩萨蛮·秋晓
作者：庄盘珠
朝代：清

凉天雁响西风冷。海棠脉脉怜秋影。不断药炉声。红阑谁更凭。慈亲眠渐贴。稍展眉头结。晓色尚模糊。帘痕澹欲无。
菩萨蛮·秋晓
作者：庄盘珠
朝代：清

晓寒茅屋吟虫寂。竹梢澹影秋烟白。篱角上牵牛。花明露未收。天涯荒草路。燕子辞巢去。老父未还乡。乡书又几行。
菩萨蛮·舟赴青霄里
作者：庄盘珠
朝代：清

儿家生长香闺住。出门便是天涯路。何处午鸡啼。炊烟碧一溪。西风吹渐急。帆影摇空立。楼阁断斜阳。丹枫几夜霜。
菩萨蛮·酒家
作者：庄盘珠
朝代：清

雪消来问旗亭价。踏青人立秋千外。珠溅腊槽香。春风引梦长。茅盖三间屋。门对清溪曲。帘影半低遮。绕村红杏家。
虞美人·中秋夜听雨寄冰怀大姊
作者：庄盘珠
朝代：清

角声催梦清宵断。翠被和愁卷。潇潇风雨响窗棂。忽忆去年今夜、月华明、别来两叶眉长皱。可也恹恹瘦。秋光彊半已难留。记取雁来时节、少登楼。
西江月·杨花
作者：庄盘珠
朝代：清

池面留春有影，帘前荡月无声。福因祸果未分明。多少黏茵坠溷。欲趁残英到地，忽然又睹身轻。世间何事肯消停。却道此花不定。
诉衷情·枯荷
作者：庄盘珠
朝代：清

再来池畔，忽然秋已如此。斜阳冷贴烟波，还记小荷未放。谁料酒人都去，剩个蜻蜓，立西风呆想。收兰桨。甚处吴娃越舫。折枝残叶，几日空凝望。湖堤上、一宵冷雨，潇潇不住，又添清响。再也休怊怅。
贺新凉·元夕
作者：庄盘珠
朝代：清

帘幕春寒峭。见疏梅、数枝开也，试灯风早。第一回圆今夜月，难得人天两好。只可惜、好光阴少。画鼓敲开银世界，尽相持、不放鸡催晓。深院静，漏声悄。谁将明镜当头照。记难真、唐歌汉舞，几番喧闹。此地却除风雨外，少也千回曾到。怕桂树、婆娑渐老。月是主人侬是客，见嫦娥、向我盈盈笑。斜阳挂，海山小。
踏莎行
作者：庄盘珠
朝代：清

雨恼莺闲，烟催蝶醒。逢春怎更恹恹病。萦帘弱絮已无聊，又被晚风吹不定。瘦却凭栏，慵嫌对镜。梦魂也怕空廊冷。湿云惨惨夜深深，春星逗出梨花影。
踏莎行·大兄寄示京口怀古词
作者：庄盘珠
朝代：清

白日西驰，大江东注。朝朝暮暮相逢处。其旁坐老有青山，不愁不笑看今古。渡口帆樯，波心钟鼓。后人又逐前人去。莫将词句掷寒涛，多情恐惹蛟龙怒。
踏莎行·春柳
作者：庄盘珠
朝代：清

晓月离亭，斜阳古渡。有时遮断行人路。桃花作伴过清明，谁家池馆藏烟雨。拂岸千丝，萦桥万缕。影随流水何曾去。笑他无计绾东风，东风吹起漫天絮。
踏莎行·病起
作者：庄盘珠
朝代：清

最怕残春，落红堆径。今年人比花先病。不教细雨几番催，留春一日花应肯。风定帘闲，燕眠梁静。清明近也寒还剩。空檐病起已无花，夕阳只照游丝影。
踏莎行·青霄里舟中夜归即事
作者：庄盘珠
朝代：清

待放兰桡，重过菊径。人和凉月同扶病。轻帆未挂恨行迟，挂时又怕西风劲。剪烛嫌频，推蓬怯冷。荒凉野岸三更近。草梢露重寂无声，孤萤照见秋分影。
醉桃花·渔家
作者：庄盘珠
朝代：清

无拘无束野神仙。扁舟不记年。得鱼不换酒家钱。今宵换醉眠。凉雨后，晚风前。蒲帆闲未闲。蓼花开近夕阳边。网拖红影天。
醉桃花·田家
作者：庄盘珠
朝代：清

村醅肯费赁春钱。农夫几日闲。许多野雀啄空田。斜阳笠影偏。逢父老，话丰年。桃源别有天。人家一簇小桥边。鸡豚聚晚烟。
醉红妆·秋暮
作者：庄盘珠
朝代：清

不知何处响砧声。到侬心，分外清。断鸿叫落一天星。云点点，雨冥冥。问秋可肯再消停。放杨柳，几枝青。却尽西风吹个饱，全不用，半些情。
醉花阴
作者：庄盘珠
朝代：清
体裁：词

小雨乍晴天气冷。渐渐清明近。断梦去无踪，似趁游丝，飞过秋千顶。年时只恁恹恹病。更旧愁新恨。人静一庭闲，荡破斜阳，响落风筝影。
醉花阴·清明
作者：庄盘珠
朝代：清

多少亭台春不住。渐落花飞絮。梦断又饧箫，杨柳门前，几点清明雨。黏天芳草遮天树。不碍云归去。燕子怕黄昏，风冷烟浓，已似残秋路。
醉花阴·清明
作者：庄盘珠
朝代：清

春好翻愁春欲去。燕子衔飞絮。何处响饧箫，杨柳门前，几点清明雨。纸灰飞过海棠树。斜日无情绪。芳草古今多，谁定明年，重踏青郊路。
醉蓬莱·月下悼蟾姊
作者：庄盘珠
朝代：清

记晚凉庭院，抹尘生香，起来携手。独坐思量，算此景曾有。今夜黄昏，风喧残叶，月上梧桐后。又向闲阶，淡描人影，疏帘添皱。泉路迢遥，梦魂难道，空对秋光，几回骚首。杨柳无情，也为秋来瘦。何况于侬，且非达者，欲忘情能否。七夕看星，中秋待月，重阳携酒。
采桑子·奉和外祖南庄先生草堂即事韵
作者：庄盘珠
朝代：清

风吹软草纤纤影，绿到桥边。暝放遥天。明灭孤花弄野烟。只容琴鹤三间屋，恰对青山。老去方闲。乘兴扁舟独往还。
金缕曲·九日
作者：庄盘珠
朝代：清

待觅秋踪迹。问疏花、可还记与，蝶儿相识。一例西风无今古，吹尽年年过客，有几个、龙山暇日。休道昔人悲叹事，算人间、悲叹何时毕。丝雨细，晓烟湿。明朝乱叶阶前积。被顽冬、催秋早去，欲留不得。客去山灵应笑也，此辈登高痴极。著得破、几双游屐。酒不断愁愁断酒，听哀鸿、叫月三更白。檐铁骤，晓霜急。
金缕曲·蜻蜓
作者：庄盘珠
朝代：清

红藕香残早。独飘然、飞来亭馆，无人秋悄。纤雨垂垂痴呆久，向立荒蒲池沼。似也有、幽怀愁抱。断岸暝烟刚做冷，恋斜阳、无奈停枯蓼。红影挂，水心小。回思炎夏天初晓。喜湖边、晴波空阔，一竿袅袅。乱织几番闲庭院，闹雨前头先到。又各处、远萦低绕。怪底著惊惊不定，触帘旌、响惹阶前草。疑堕叶，被风扫。
长亭怨慢·送春
作者：庄盘珠
朝代：清

晚莺唤、道留春住。没个商量，许多飞絮。几日轻寒，淡烟遮断隔江路。对花无语，怨昨夜、潇潇雨。绿草满汀洲，料此际、春归难阻。何处。有饧箫宛转，过尽绿杨门户。闲行小立，甚春恨、上侬眉妩。尽它去、于我何干，便来也、关谁情绪。只一度春归，空费残红无数。
长亭怨慢·除夕
作者：庄盘珠
朝代：清

又过却、小除夕了。爆竹桃符，那家春早。细雪霏霏，黄昏未歇打窗闹。一灯相照。看隔岁、灯花小。翠黛未曾描，偏此夜、匆匆天晓。谁料。冷清清屋角，尚有老梅含笑。朝来夜去，甚新岁、恁般啰唣。把时序、草草开除，不愁教、乾坤不老。但有底方儿，能闰穷冬都好。
长相思·秋夜
作者：庄盘珠
朝代：清

一更更。一声声。蟋蟀催秋雨易成。残灯今夜青。酒初醒。恨难平。月近中秋分外明。人间何处清。
青玉案·秋雨
作者：庄盘珠
朝代：清

溟濛丝雨黄昏后。道似无却还似有。冷逼银釭红晕久。遥天雁断，空阶虫响，夜渐长时候。香闺人醒闻檐漏。怕黄菊、今年更消瘦。开也定过重九后。那堪邻院，搅风铃铎，又几声相凑。
风入松·秋柳
作者：庄盘珠
朝代：清

楼台望远最神伤。昨夜又微霜。秋心摇落应难尽，剩疏疏、挂住斜阳。忽忆漫空飞絮，天涯断梦茫茫。重来倚棹向银塘。无复旧风光。烟痕欲补如何补，费寒蝉、百遍思量。知有而今憔悴，春堤悔种千行。
风入松·秋蝶
作者：庄盘珠
朝代：清

重寻断梦到天涯。不见昔时花。残春去后心情懒，怕经过、燕垒蜂衙。独自小停瓜架，依稀认得山家。满身文彩向谁夸。风露怎周遮。蘼芜十里凋残尽，只东篱、瘦菊藏它。一霎秋魂欲化，又惊落叶寒鸦。
鹊桥仙·春暮
作者：庄盘珠
朝代：清

昏昏晓晓，重门悄悄，雨意和烟做暝。水楼又到卷帘时，恰燕子、飞来花顶。泪珠滚滚，禁它不住，况欲留春可肯。些些多在柳梢头，只絮坠、寻春无影。
妾室联
作者：庄礼本
朝代：清
体裁：联

玉关杨柳愁边句；金镜夫容梦里人。
挽曾国藩联
作者：庄祖基
朝代：清
体裁：联

德行言语，政事文学，一身备圣教四科，又兼勋业崇高，李郭范韩谁与比；令妻悌弟，孝子顺孙，六秩占人间全福，更羡君臣际遇，皋夔稷契只如斯。
挽曾纪泽联
作者：庄祖基
朝代：清
体裁：联

文正公后人不愧，树五洲勋望，中朝社稷攸关，看大星遽陨三台，湘水岳云色都变；武乡侯为我故交，结廿载知音，儿子门墙幸托，惊恶电忽传两地，海东台北泪俱流。
新月
作者：庄素磐
朝代：清

帘卷西风小院门，玉阶凉动近黄昏。蛾眉一曲横天平，疑是嫦娥指爪痕。
杨忠悯公祠
作者：庄纶渭
朝代：清

钤山冈上势如焚，独剖丹心报大君。汉殿已无辛庆忌，阿谁流血救朱云。
郭璞墓
作者：庄纶渭
朝代：清

一江划断天南北，古墓争传郭景纯。今日经过私借问，索还江管赠何人。
出嘉峪关纪行
作者：庄肇奎
朝代：清

地名闻说长流水，唤仆停车快煮茶。紫燕窥帘如故友，白杨夹道隐人家。忽开遥嶂重看雪，却爱荒塍尽种瓜。偻指边城行未半，伊吾西去正无涯。
大风寒甚夜宿南山口荒店
作者：庄肇奎
朝代：清

蒲暮寒风送暮霞，驱车盼店似还家。尘丝络壁愁萦枕，穴隙安窗看卷沙。熏透征袍牛马矢，镌深寒骨雪霜花。夜阑童仆皆酣睡，且拨炉火自烹茶。
无题
作者：庄肇奎
朝代：清

更有何人不断魂，春风如梦了无痕。瘴云粉黛凋金齿，塞草琵琶度玉门。禁漏星移穷碧落，沙磷雨湿哭黄昏。舞衣歌板飘零尽，羞说明妃自有村。采葑下体忽遗捐，弃妇情同玉石坚。葵未死心终向日，鸿虽断影不离天。秋风纨扇浑闲事，人面桃花已往年。傥许为容理膏沐，犹能巧笑受君怜。
无题·其一
作者：庄肇奎
朝代：清

更有何人不断魂，春风如梦了无痕。瘴云粉黛凋金齿，塞草琵琶度玉门。禁漏星移穷碧落，沙磷雨湿哭黄昏。舞衣歌板飘零尽，羞说明妃自有村。
无题·其二
作者：庄肇奎
朝代：清

采葑下体忽遗捐，弃妇情同玉石坚。葵未死心终向日，鸿虽断影不离天。秋风纨扇浑闲事，人面桃花已往年。傥许为容理膏沐，犹能巧笑受君怜。
次韵陈莼涘同人招饮鉴远楼
作者：庄肇奎
朝代：清

一发中原夕照斜，青山何处是吾家。倚楼有客吹羌笛，杨柳边声怨落花。
史梦兰继室田太夫人九十大寿
作者：庄虎臣
朝代：清
体裁：联

懿德高年，萱闱溢庆；芳辰韶景，莱彩同怀。
严楼十景 其一 东塘帆影
作者：庄觐
朝代：清
体裁：七言律诗

东塘烟路最悠悠，帆影参差过绿洲。两岸高悬波镜阔，半天斜挂水云浮。风摇桂楫随湘转，夜泊鱼矶带月收。不尽长江千里目，凭他相送五湖舟。
严楼十景 其一 南兆樵歌
作者：庄觐
朝代：清
体裁：七言律诗

樵夫隐隐过渔矼，南兆歌声度碧窗。斫尽山林音宛转，驰来负担韵琤瑽。腰横古斧翻成调，手握余薪不按腔。曲罢归来行复止，溪头惊起白鸥双。
严楼十景 其一 双泾渔唱
作者：庄觐
朝代：清
体裁：七言律诗

听得渔家唱晚晴，双泾遥接暮云平。船停蟹舍人偏静，声在鲈乡韵独清。欸乃相酬歌一曲，悠扬闲和月三更。被他唤起秋风里，烟水苍茫梦不成。
严楼十景 其一 石堰典云
作者：庄觐
朝代：清
体裁：七言律诗

云连石堰势迷离，一抹浓烟落照移。岫远遮来千里暗，峰高拥出十分奇。拟将盼望为霖日，恰在飞腾得路时。闲倚楼头风乍满，潇潇催到雨凄其。
严楼十景 其一 窑泾牧笛
作者：庄觐
朝代：清
体裁：七言律诗

听得风翻笛渐长，窑泾远接暮云乡。杏花村里吹新曲，碧草池边弄夕阳。卧到月明多唱和，横来牛背少宫商。牧童归去音偏急，逸韵悠悠过野糖。
严楼十景·其二
作者：庄觐
朝代：清
体裁：七言律诗

双泾闸畔钓鱼池，听唱新歌日暮时。月夜光阴伊独占，江湖风韵我偏宜。唤醒烟水三更梦，催咏桃源一卷诗。莫道曲高和才寡，倚栏人坐卷帘迟。
严楼十景·其二
作者：庄觐
朝代：清
体裁：七言律诗

山头雨意忽匆匆，云影偏兴陇亩东。远岫行来多变幻，奇峰插去半腾空。天边泼墨如浓画，岭外从龙不避风。石堰阴晴原不测，岚光点破夕阳红。
严楼十景·其二
作者：庄觐
朝代：清
体裁：七言律诗

樵歌远度白云乡，唱到村南和夕阳。三径飘来声委婉，一肩担去意徜徉。音闻挃挃喧鸥渚，韵叶丁丁过鹿场。伐木于今求友切，烟蓑也是任风狂。
严楼十景·其二
作者：庄觐
朝代：清
体裁：七言律诗

牧笛遥闻在水涯，倚楼人听兴偏赊。音传牛背来村落，韵和箫声到酒家。有曲居然折杨柳，无腔也是落梅花。窑泾吹遍荒烟地，高卧溪边月影斜。
严楼十景·其二
作者：庄觐
朝代：清
体裁：七言律诗

蒲帆远衬夕阳天，盼到东塘翠影连。送我归舟风自饱，羡他得路日常悬。冲开雾障和云杳，遮遍蓬窗傍月眠。人倚高楼应写照，湘江一幅绝尘缘。
城河漾月·其一
作者：庄觐
朝代：清
体裁：七言律诗

月印河边景倍新，书楼恰与水为邻。萦回醒出湖中魄，色相窥从镜里人。拟向云间游幻境，好凭波上认前身。谁将城郭描能似，十里霞光拥满轮。
城河漾月·其二
作者：庄觐
朝代：清
体裁：七言律诗

城河虽是古乡名，有月无城也算城。一镜高悬波淡霭，半轮斜照色空明。光能彻底鱼偏跃，影到圆时水亦清。人在小楼浑不睡，广寒宫里梦难成。
普福钟声·其一
作者：庄觐
朝代：清
体裁：七言律诗

人生何处转飘蓬，听得钟声梦里通。夜静敲残千里月，楼高打起五更风。惊心能洗繁华尽，入耳缘知色相空。普福由来常报晓，年年天际忆归鸿。
普福钟声·其二
作者：庄觐
朝代：清
体裁：七言律诗

遥看普福暮云横，叩得疏钟大小鸣。天籁摩空楼百尺，禅关打悟月三更。惊残晓梦闲中听，报到晨光分外清。夜半无人凡响静，悠扬好和读书声。
秦峰积雪·其一
作者：庄觐
朝代：清
体裁：七言律诗

数日天宫雨雪飞，秦峰人望正霏霏。访来逸士横孤艇，卧到高人紧掩扉。嶂外妆成松岭秀，溪边待养麦苗肥。胜他粉黛长留素，冷意遥看远岫微。
秦峰积雪·其二
作者：庄觐
朝代：清
体裁：七言律诗

远望秦峰宿雾开，霏微积雪好成堆。蟾光误认窗前竹，花影斜遮屋角梅。满岭铺平银世界，半山妆就玉楼台。天留一片空明景，索尽新诗击钵催。
蓉堤烟柳·其一
作者：庄觐
朝代：清
体裁：七言律诗

一带蓉堤柳色妍，半连溪水半含烟。轻笼桥畔浑如画，归到春风不肯眠。入砚花飞青嶂外，唤船人在绿云边。依依雅近先生宅，隔断渔乡一碧天。
蓉堤烟柳·其二
作者：庄觐
朝代：清
体裁：七言律诗

闲倚书楼望远堤，浓阴丛里夕阳西。翠连陌上千条舞，绿到池边一色迷。宅近高人腰易折，手攀骚士眼难低。是烟是柳浑无辨，点点飞花映碧溪。
迎龙乔木·其一
作者：庄觐
朝代：清
体裁：七言律诗

迎龙远抱水云村，乔木斜遮不二门。老干久留空色相，疏枝常立古乾坤。因怜故国曾飘叶，除却名山也托根。买得丹青摩写照，绿阴深处点苔痕。
迎龙乔木·其二
作者：庄觐
朝代：清
体裁：七言律诗

乔木阴阴覆绿苔，迎龙寺里老僧栽。直将古干凌霄去，却是前身伴佛来。福地原多廊庙器，祇园偏植栋梁材。羡他历久柯常茂，修到心空志不灰。
咏画
作者：庄述祖
朝代：清

米家泼墨擅风华，宜有莺啼更落花。小艇夕阳春色里，半天新雨醉晴霞。
落叶
作者：庄述祖
朝代：清

弹指年光只刹那，离鸿归燕渐蹉跎。被池一夜寒如水，起视阶前落叶多。
述梦
作者：庄述祖
朝代：清

寒宵枯坐类逃虚，忽梦春风二月初。几亩柔桑栗留语，一池浅水活东书。花从绝境非甘隐，草有生机讵忍锄。腷膊寒鸡催漏尽，似怜蜗角靳螬余。
偶感
作者：庄长命
朝代：清

平生心迹寄烟波，世事浮沉奈若何。一叶扁舟随处好，喧哗场里是非多。眼前无处不风波，北望烽烟未熄何。人种竞争新世界，江山变态迩来多。
偶感·其一
作者：庄长命
朝代：清

平生心迹寄烟波，世事浮沉奈若何。一叶扁舟随处好，喧哗场里是非多。
偶感·其二
作者：庄长命
朝代：清

眼前无处不风波，北望烽烟未熄何。人种竞争新世界，江山变态迩来多。
挽周麟章联
作者：庄鼎元
朝代：清
体裁：联

心迹在黄壶陈镜之间，两袖清风，廉吏归装惟一鹤；口碑遍吕湖郑乡以外，万家霖雨，大夫遗事说三驴。
嘉庆丙寅1806小春余将内渡念台阳士民知方慕义此次守城剪寇之功备极劳苦临别感怀兼以志勖
作者：庆保
朝代：清

三来海上听涛声，几度传烽彻夜惊。独出有时驱怒马，重围多恨失奔鲸。烟消岛屿初安市，雨洗郊原已罢兵。留语东瀛诸义士，艰难还赖尔干城。
自题别墅联
作者：庆保
朝代：清
体裁：联

此日种百株梅归去；他年跨一只鹤飞来。
即景
作者：庆兰
朝代：清

碧天云净雨初收，水满平桥却碍舟。忽听屐声丛竹里，是谁先我上层楼。新柳才青鸟未遮，钓竿好趁夕阳斜。园中细草凭他长，多恐锄时误去花。
即景·其一
作者：庆兰
朝代：清

碧天云净雨初收，水满平桥却碍舟。忽听屐声丛竹里，是谁先我上层楼。
即景·其二
作者：庆兰
朝代：清

新柳才青鸟未遮，钓竿好趁夕阳斜。园中细草凭他长，多恐锄时误去花。
秋日即事
作者：庆兰
朝代：清

秋光半院夕阳西，散步清樽手自携。花满栏前人影瘦，雨余山外雁声低。湘帘风细波初动，曲径苔深路欲迷。好傍小窗安茉莉，爱他香晚透玻璃。
芳园
作者：庆兰
朝代：清

芳园杨柳带烟和，聊试樽前一曲歌。欲透春光帘半卷，好收山色镜新磨。鹊非报喜何妨少，雨纵浇花也怕多。解事小奚知我意，却从竹里抱琴过。
晚途
作者：庆康
朝代：清

古道映斜晖，风寒夕照微。人随暮山暝，鸟带片云归。倦犊眠沙稳，栖鸦绕树飞。两三颁白叟，闲对话柴扉。
挽张之洞联
作者：庆春
朝代：清
体裁：联

名垂宇宙、言炳日星，遗疏见孤忠，神犹依两宫左右；识彻中西、政融新旧，苦心维世局，功不仅半壁东南。
扺武昌
作者：庆玉
朝代：清
体裁：七言律诗

吴楚山川百战场，太平风景易岩疆。连天草色迷鹦鹉，隔水烟光辨汉阳。鄂渚秋高风淅沥，庾楼人散月苍凉。閒情吊古休惆怅，几见云中驾鹤翔。
挽郭嵩焘联
作者：庆蓉
朝代：清
体裁：联

事业已知太史录；典型留作后人师。
挽郭嵩焘联
作者：庆藩
朝代：清
体裁：联

十三载归休泉石，仰屋著书，一息尚存，动念不忘君国计；三千日饮泣瓶罍，诵诗思父，九原相见，联吟傥忆宦游人。
挽张之洞联
作者：庆锡庚
朝代：清
体裁：联

安内攘外，劳苦功高，为国惜公，岂感恩私方堕泪；守旧维新，调和心悴，忧时成疾，始知忠爱本忘身。
题黄鹤楼
作者：庆锡庚
朝代：清
体裁：联

一柱镇中流。喜镜清砥平，咸歌雅颂；民康物阜，共上春台。试看三楚风光，较往昔还增旖旎；千秋邀皓月。借仙人玉笛，吹彻云霄；学士金樽，消将块垒。翘首大罗宫阙，问何年小住蓬莱。
九日吴山宴集值雨次韵
作者：序灯
朝代：清
体裁：诗

吟怀未许老重阳，霜雪无端入鬓长。几度白衣虚令节，致疑黄菊是孤芳。野心一片湖云外，灏气三秋海日傍。山阁若逢阎伯屿，方君诗思敌王郎。
九日吴山宴集值雨次韵
作者：序灯
朝代：清

吟怀未许老重阳，霜雪无端入鬓长。
几度白衣虚令节，致疑黄菊是孤芳。
野心一片湖云外，灏气三秋海日旁。
山阁若逢阎伯屿，方君诗思敌王郎。
挽张百熙联
作者：应国梁
朝代：清
体裁：联

继河间新建仪徵而特树勋名，读遗表数行，知公独立起衰，身后未忘宗国恨；统夏校殷序周庠以大宏教育，望湘流千里，此日招魂雪涕，天涯忍续楚些辞。
挽曾国荃联
作者：应墉
朝代：清
体裁：联

麟阁诏图形，与难兄同佐中兴，青史永垂三不朽；鹤楼蒙祝顶，比食客曾叨末座，素餐自愧百无能。
挽子联
作者：应宝时
朝代：清
体裁：联

生平无大罪孽，乃竟不禄，此我故也；幼年具善知识，或当有后，惟汝祐之。
挽曾国藩联
作者：应宝时
朝代：清
体裁：联

举世托安危，生而为英，死而为灵，痛此日白马素车，滚滚江潮流日夜；大儒作将相，先天下忧，后天下乐，看到处黄蕉丹荔，纷纷俎豆荐春秋。
沧浪亭联
作者：应宝时
朝代：清
体裁：联

小子听之，濯足濯缨皆自取；先生醉矣，一丘一壑自陶然。
读钵山志寄怀薛慰农院长即用其九日澹然招集旃檀林即事原韵
作者：应宝时
朝代：清

桑根先生其犹龙，入世出世殊凡庸。晚耽泉石岂所愿，早躬轩冕犹非慵。东床寄我《钵山志》，如向群玉窥嵷巃。相违忽忽逾十载，未得携酒来过从。金陵自昔最繁盛，劫火之后皆蒿蓬。记曾共蹑翠微顶，放眼一望万古空。其时意熊尚雄杰，俯视多少岧峣峰。名花未厌鬓毛白，野草犹凝战血红。寇盗初平四彝服，傲岸身世谁能容。幸蒙圣恩放归去，麋鹿性喜林草丰。沧江一卧岁顿晚，惟爱深夜闻清钟。虚空打破便无碍，此理真实非机锋。悬崖撒手百事了，先生之意将无同。桓公鲁公并辛苦，武乡终竟瘁厥躬。何如靖节与元直，种秫种菜春融融。老方学诗不解律，聊赓长句呈河东。
赠妓云凤联
作者：应宝时
朝代：清
体裁：联

桐凤绿幺花十八；梨云红亚月初三。
东城步月
作者：应总谦
朝代：清

秋月照平畦，流光皎如霰。遥眺东城上，一望成白练。木叶时始脱，百步人影见。绕沚共遨游，行行过僧院。僧院户已扃，寂寂行人断。篱犬吠如豹，复与疏钟间。言咏未欲归，枝头露巳泫。
春晚遣怀
作者：应时良
朝代：清

静掩云关感索居，蕉阴分绿上琴书。离情似水春来长，好友如花雨后疏。领略莺声刚睡起，临摹画稿趁吟余。苔青草碧俱生意，未许蛮童一扫除。
闻洪稚存自西域释还
作者：应澧
朝代：清

一官狂戆近沽名，匹马安西万里行。隔岁雷霆天霁怒，逐臣席帽夜论兵。方流玉水夸亲历，积石河源忆改更。归及酒泉应失笑，渴羌依旧醉颜赪。
中秋晚晴招孔东塘曹冲谷沈方舟寓中待月迟杜承三不至
作者：庞垲
朝代：清

委巷泥深日向斜，入门携手兴尤赊。云开应得今宵月，红湿能留小院花。幸有青尊联胜友，那将白发负年华。樊川杜子多才客，金玉何心怅独遐。
双鹅篇
作者：庞垲
朝代：清

在昔新河有奇士，登春其名氏宋氏。苦吟未老头先白，落拓辞家走千里。辞家南去江陵城，中有鹅池池水清。却爱湖湘归不得，狎鹅自号鹅池生。一身失路悲无与，朝看鹅来暮鹅去。衡霍峰多烟雾深，青山谁知埋骨处。劫火沧桑几百春，忽逢王宰有心人。痛哭怜才求故迹，草玄亭没空荆榛。酹酒招魂向原隰，阴风飒飒筵前入。刻石记里表姓名，突有双鹅碑上立。鹅来相依不暂离，署中还凿天鹅池，无情有情谁得知。君不见玉楼应召人姓李，天上真仙皆才子。文章有气诗有神，宁随时数为生死。海翁有意逗精灵，特遣双鹅报知己。
听寓上人弹琴
作者：庞垲
朝代：清

肃肃日初出，鸟雀寂不鸣。上人理真性，拂弦奏古声。声古神亦穆，冷冷发孤清。乍疑千万山，逼向户牖生。又如秋月下，徐闻溪水行。冥激有殊致，历落难强名。座客斋所向，恬澹以为情。曲终而指歇，音响仍未停。
喜闻大军收复川中
作者：庞垲
朝代：清

天险那能恃，先声斩剑关。投戈填野水，穷寇哭空山。风猎军旗动，云连甲仗殷。将军须努力，直取夜郎还。
塞上吟
作者：庞垲
朝代：清

十石角弓铁两裆，边烽未靖守河湟。男儿须向沙场死，不上山头望故乡。
山寺
作者：庞垲
朝代：清

荒磴苔乾屐齿轻，寺门晴锁午烟平。滩声静抱香台转，云气虚从古殿生。行径尝留骊鹿迹，题墙偶见故人名。老僧只解蒲团坐，无数松杉一磬声。
渡易水
作者：庞垲
朝代：清

叹息荆卿去，萧萧易水秋。定知遗恨在，不肯向西流。
用渭清韵再寄长驭
作者：庞垲
朝代：清

载酒金台别故人，书来隔岁感愁身。却看杨柳怀他日，欲寄梅花非我春。野润鹊田迷古井，流澌瓠子怅前津。颠毛及尔垂垂老，无计同归住比邻。
秋夜读道德经
作者：庞垲
朝代：清

一夜携秋至，虫声向暝归。暑消青琐闼，气爽白蕉衣。烧烛差堪近，摊书愿不违。同尘思老氏，此道未云非。
西阁晚眺
作者：庞垲
朝代：清

纵目高楼上，幽奇一眺间。斜阳薰远树，积翠拥寒山。胜地堪长住，浮生不自闲。早朝同待漏，促驾出禅关。
送春日集张云子斋中得风字
作者：庞垲
朝代：清

飞花落絮满晴空，九十春归怅晚风。草色空伤南浦外，莺声欲断夕阳中。尊前把酒怜将老，愁里题诗愧未工。莫抚清琴操《别鹄》，感时怀士正无穷。
长安杂兴效竹枝体
作者：庞垲
朝代：清
体裁：诗

万树凉生霜气清，中元月上九衢明。
小儿竞把清荷叶，万点银花散火城。
和青县张树筠先生咏怀五首
作者：庞履廷
朝代：清

医罢归来卧草堂，生涯窃自效韩康。参苓术草药笼备，采向天台岁月长。游历南洋十数年，医人尝自问心田。我公即得岐黄术，还幸传家子象贤。好读医书莫笑痴，存心须怀有天知。眼伤何损孙思邈，衣钵相传自有儿。药书涉猎记从前，济世平生不爱钱。敢谓清廉夸品节，养生窃幸有良田。长兄能友弟能恭，廉让家风比孔融。寿永萱堂多幸福，孙谋燕翼乐无穷。
和青县张树筠先生咏怀五首·其一
作者：庞履廷
朝代：清

医罢归来卧草堂，生涯窃自效韩康。参苓术草药笼备，采向天台岁月长。
和青县张树筠先生咏怀五首·其三
作者：庞履廷
朝代：清

好读医书莫笑痴，存心须怀有天知。眼伤何损孙思邈，衣钵相传自有儿。
和青县张树筠先生咏怀五首·其二
作者：庞履廷
朝代：清

游历南洋十数年，医人尝自问心田。我公即得岐黄术，还幸传家子象贤。
和青县张树筠先生咏怀五首·其五
作者：庞履廷
朝代：清

长兄能友弟能恭，廉让家风比孔融。寿永萱堂多幸福，孙谋燕翼乐无穷。
和青县张树筠先生咏怀五首·其四
作者：庞履廷
朝代：清

药书涉猎记从前，济世平生不爱钱。敢谓清廉夸品节，养生窃幸有良田。
哭黄摩西先生即题其遗稿
作者：庞树柏
朝代：清

惊才绝艳世间无，说剑吹箫旧酒徒。花月三生蝴蝶梦，文章五色凤皇雏。已甘刻意驯龙性，尚复论交到狗屠。此日金昌亭下过，那堪斜日哭黄垆。
哭黄摩西先生即题其遗稿·其三
作者：庞树柏
朝代：清
体裁：七言律诗

无路飞扬两鬓丝，乾坤莽莽独来时。如云壮气难胜病，似水才名不疗饥。未得着鞭先祖逖，好教埋骨傍要离。茂陵遗稿多零落，事业千秋付阿谁。
哭黄摩西先生即题其遗稿·其二
作者：庞树柏
朝代：清
体裁：七言律诗

也曾东海挟飞仙，又向西风问老禅。生死更谁知骏骨，飘零毕竟负鸢肩。嗣宗涕泪犹狂态，庾信江关感暮年。何处人间乾净土，愿君成佛与生天。
哭黄摩西先生即题其遗稿·其四
作者：庞树柏
朝代：清
体裁：七言律诗

文字缘同骨肉深，频年湖海惯追寻。掌中雷自惊凡耳，肘后方难治苦心。十九寓言空领略，三千剑气久销沉。寒斋夜对残檠坐，风雨寥寥爨下音。
浣溪纱·寒山寺题壁
作者：庞树柏
朝代：清
体裁：词

几曲吴波晚棹移。冷风衰柳各依依。林乌啼罢雁初飞。虚阁残钟孤枕梦，乱山落月一船诗。夜禅参到断肠时。
题张雨生模黄小松坡公石铫图哭黄摩西先生即题其遗稿·其一
作者：庞树柏
朝代：清
体裁：七言律诗

惊才绝艳世间无，说剑吹箫旧酒徒。花月三生胡蝶梦，文章五色凤凰雏。已甘刻意驯龙性，尚复论交到狗屠。此日金昌亭下过，那堪斜日哭黄垆。
塞垣春·代明妃怨
作者：庞蕙纕
朝代：清

塞马嘶平野。正四处、悲风卸。天南极望，乱云满目，珠泪偷泻。正黯然乡思满怀也。更羌管、鸣秋夜。想娥眉、汉宫欲妒，沙场巧相嫁。无计问君王，可犹把、婵娟萦挂。纵汉使频回，奈长恨难写。叹何时、故国重见，待安排、归梦清宵下。怨寄琵琶里，单于应泪洒。
如梦令·春闺
作者：庞蕙纕
朝代：清

春到韶光堪恋。妒杀画梁双燕。妆罢捲珠帘，迟日和风吹面。人倦。人倦。无数落花庭院。
少年游·重午娶妇偶成
作者：庞蕙纕
朝代：清

凤冠初卸，龙舟正渡，佳节恰新婚。羹遣姑尝，拜随堂上，红烛昨宵停。葵榴艾虎，晓妆才竟，深浅画眉痕。愿来年此日，儿生镇恶，客满孟尝门。
沁园春·仲春为二姒三十初度
作者：庞蕙纕
朝代：清

晓镜初开，喜傍妆台，日上花梢。看梅痕虽淡，尚飘积雪，柳绵未吐，遍拂长条。风送红香，烟凝翠黛，春到帘栊淑景饶。风光好，正筵前燕喜，窗外莺娇。兰芳玉映堪描。许谢女班姬第一标。任荆台歌舞，低头织锦，秦楼夜月，并坐吹箫。甲子平分，花朝前后，宝瑟瑶琴逸韵调。闺中近，羡霞觞引满，人在云霄。
浣溪沙·夏日
作者：庞蕙纕
朝代：清

绿映亭台薄暮天。熏风寂静小庭前。暗香浮动一池莲。柳絮纷纷飘画槛，桐花点点堕湘帘。纱窗雨过却慵眠。
满江红·书嘉禾李孝贞女事
作者：庞蕙纕
朝代：清

地老天荒，重翻过、鸳湖春色。记当日、白衣来梦，前身西极。千古男儿忙不了，一时闺阁轻收得。羡缇萦，缓急请从行，真堪激。曹娥恨，江犹黑。陶婴志，环空碧。想呼苍哀吁，药铛朱实。泪涴枫根终有痛，魂栖庙树知何日。听城南，夜夜杜鹃啼，催明月。
鹧鸪天·病中闻家慈同元姨为余诵经志感
作者：庞蕙纕
朝代：清

终岁恹恹怯往还。盈盈两袖泪痕潸。一心解织愁千缕，双鬓慵梳月半湾。鸳被冷，琐窗寒，翻经画阁忏红颜。枕函稽首殷勤意，不尽笺题寄小鬟。
春日游仁园见壁间咏菊诗和其韵
作者：庞钟璐
朝代：清

简书无计定苍黄，赢得星星两鬓霜。缥缈堪寻蓬岛胜，绸缪且补苇城荒。更期飞将从天降，可许颓波障海狂。惆怅苏台麋鹿走，何时重复吊真娘。寻春扶病谒伽蓝，悟彻禅心月印潭。舞咏能谐童冠志，安危空作主宾谈。何须岘首留遗迹，祇愿弥陀共一龛。作客兰成悲日暮，小园幽径有谁探。
春日游仁园见壁间咏菊诗和其韵·其一
作者：庞钟璐
朝代：清
体裁：七言律诗

简书无计定苍黄，赢得星星两鬓霜。缥缈堪寻蓬岛胜，绸缪且补苇城荒。更期飞将从天降，可许颓波障海狂。惆怅苏台麋鹿走，何时重复吊真娘。
春日游仁园见壁间咏菊诗和其韵·其二
作者：庞钟璐
朝代：清

寻春扶病谒伽蓝，悟彻禅心月印潭。舞咏能谐童冠志，安危空作主宾谈。何须岘首留遗迹，祇愿弥陀共一龛。作客兰成悲日暮，小园幽径有谁探。
吴宫词
作者：庞鸣
朝代：清

屟廊移得苎萝春，沉醉君王夜宴频。台畔卧薪台上舞，可知同是不眠人。
双银杏歌
作者：庞鸿书
朝代：清

霜林脱尽长风劲，老干凌空势特横。丛祠野岸俯寒潮，对立隐然君子正。或云平仲乃古名，叶如鸭脚森高擎。肌理细密类文木，雕镌裁制最中程。仰观有如双阙列，巨可蔽牛坚多节。肤皴石骨旁生瘿，枝蟠篆势力屈铁。千年灵根逃斧柯，盘郁不啻藏岩阿。若非里社耆年慎护惜，定烦双忠灵爽为总呵。松禅作图下笔迅，咫尺俨如耸百仞。寒林讵必仿李成，枯树应知伤庾信。我来摩挲坐树侧，重披斯图三叹息。图今兴树屹相向，乔木依然令人轼。君不见梁时七桧析作薪，星坛荒秽丛荆榛。又不见红豆山庄化尘坌，野田孤干无人问。独留此树依寒塘，两虬挺角立不僵。栎社未邀匠石顾，岂有黄鹄来翱翔。亦知材大古难用，磊砢犹应为世重。小山之招在何许，更拟作亭效楚颂。举杯相酹仍留连，回看林杪生暮烟。息盦髯叟诗在手，我欲和之写向石之右。
吴兴刘翰贻以新刊雪桥诗话寄赠作此答谢
作者：庞鸿书
朝代：清

《河岳英灵》炳日星，百年坛坫有遗型。鸡林声价谁重问，收拾都归野史亭。
周梦坡得贝叶梵文无量寿经将施诸西湖灵峰寺法藏书来徵诗
作者：庞鸿书
朝代：清

兰台漆书成劫烬，竹简徒闻发汲郡。大秦羊皮韧而泽，海外流传亦已仅。祇园之树森贝多，诸佛成道尝摩挲。异种来从阿耨达，高柯不减必钵罗。写经功德虔释子，彼方初未有侧理。传模梵本礼牟尼，芦为不律叶为纸。华严字母义蕴深，宛转能该一切音。写成诵习托忒语，海潮音遍旃檀林。灵文次第来中土，翻经台开互编组。流支罗什各润色，诸家定本或异诂。初祖西来辟上乘，埽除文字说传镫。竞依高座证密谛，谁向珠林溯结绳。梦坡居士今摩诘，雅爱聪琴与殊蜜。驻足时闻檐葡香，宝盖飞来照丈室。忽从异域得元殊，不啻汉史藏壶卢。秘箧携来有耶舍，真诠译出须昙谟。灵峰连麓呼猿洞，梅花弹彻听三弄。护持大藏庋高阁，珍斯梵夹荐法供。金牛湖上参金仙，宝光应烛兜率天。山中老宿慎保守，好与龙泓补旧缘。
和城南渔隐送春诗
作者：庞鸿书
朝代：清

陈宫玉树倏歌残，怕见飞花阵作团。满院阴浓谁是主，一池波皱讵无干。频将风信从头数，漫与星娥冷眼看。稚笋篱根勤护惜，犹应日日报平安。
挽张百熙联
作者：庞鸿书
朝代：清
体裁：联

盛业匡时，与高平涑水同符，一代勋猷光史册；易名垂范，继河间仪徵之后，千秋德望播儒林。
莲池望月
作者：庞鸿书
朝代：清

娑罗散影自茏葱，水月相涵妙谛通。世界冰壶归眼底，禅机明镜在胸中。八功德本无泥滓，七宝装宁待斫砻。好与老僧同领略，澄潭证取万缘空。
贺张百熙60寿联
作者：庞鸿书
朝代：清
体裁：联

中台列位，中秘紬书，群仰望崇中夏；南岳生申，南弧见丙，欣逢律转南薰。
江亭春望
作者：庞鸿文
朝代：清

觚棱佳气捧去来，辉映昭王旧日台。黍谷几吹邹律暖，析津频泛汉槎回。山连榆塞形原壮，水咽桑乾冻未开。为望蓟门烟树里，此中应有栋梁才。
题张雨生模黄小松坡公石铫图
作者：庞鸿文
朝代：清

小聚城南尺五天，六街腊鼓又催年。一瓯苦茗饶乡味，却忆家山玉蟹泉。肯向卢沟策蹇无，龙潭佳处拟蓬壶。歇心亭上烹茶坐，好写奇峰散绮图。
题张雨生模黄小松坡公石铫图·其一
作者：庞鸿文
朝代：清

小聚城南尺五天，六街腊鼓又催年。一瓯苦茗饶乡味，却忆家山玉蟹泉。
题张雨生模黄小松坡公石铫图·其二
作者：庞鸿文
朝代：清

肯向卢沟策蹇无，龙潭佳处拟蓬壶。歇心亭上烹茶坐，好写奇峰散绮图。
城隍庙演风波亭戏台联
作者：康业櫾
朝代：清
体裁：联

天胡此醉，为民族出生英雄，为英雄复生魔障，看金牌缅想排外精神，死作牺牲，风波三字莫须有；予欲无言，对陈迹感怀现象，对现象又怀将来，铸铁像用完老奸罪案，今留影响，戏剧五洲大改良。
送李虞臣任宝昌令
作者：康乃心
朝代：清

华岳仙人地，函关柱史家。铜章分海国，驿路指天涯。众望真如岁，官评匪种花。东南民力竭，抚字在桑麻。
挽彭玉麟联
作者：康家丰
朝代：清
体裁：联

公没犹存，在天为日星，在地为河岳；我生憾晚，深未见江汉，高未见华嵩。
榆林道中
作者：康弘勋
朝代：清

已过皋狼镇，行行秋色中。晓霜明佩剑，残月上雕弓。草带三边雪，雕盘万里风。客心似红日，常傍海云东。
昨日
作者：康忱
朝代：清

昨日有所闻，入耳心弗喜。辗转自思维，此见无乃鄙。同寄大块中，浑浑忘人已。安能入太仓，颗粒数稂秕。一笑掀帘出，庭色凉如水。
信阳贤隐寺
作者：康曾定
朝代：清

出郭不数里，远闻清磬声。四围山匝沓，一径石空铿。寺古凋墙画，僧贫戛釜羹。是谁充隐处，应有佛知名。
渡淮水至翰东作
作者：康曾定
朝代：清

击楫渡淮水，晴波漾绿蘋。估帆低落日，津鼓急行人。地僻承凋㩻，时艰赖拊循。近来风俗改，牛犊满村屯。
葵园阻雨
作者：康曾定
朝代：清

暑雨淹行旆，芳园且驻骢。几曾来季札，今日卧元龙。山马能人语，庭花带酒容。最宜窗拓处，如盖一青松。
天宁寺联
作者：康熙帝
朝代：清
体裁：联

珠林春日永；碧溆好风多。
天宁寺联
作者：康熙帝
朝代：清
体裁：联

禅心澄水月；法鼓聚鱼龙。
挽于成龙联
作者：康熙帝
朝代：清
体裁：联

历任甘棠随地荫；两江清节至今传。
赐张英联
作者：康熙帝
朝代：清
体裁：联

白鸟忘机，任天外云舒云卷；青春不老，看庭前花落花开。
赐青浦孔宅联
作者：康熙帝
朝代：清
体裁：联

泽衍鲁邦，四海人均化育；裔分吴会，千秋世永蒸尝。
静慧园联
作者：康熙帝
朝代：清
体裁：联

真成佛国香云界；不数淮南桂树丛。
静慧寺联
作者：康熙帝
朝代：清
体裁：联

大护法不见僧过；善知识能调物情。
高旻寺联
作者：康熙帝
朝代：清
体裁：联

殿洒杨枝水；炉焚柏子香。
高旻寺联
作者：康熙帝
朝代：清
体裁：联

龙归法坐听禅偈；鹤傍松烟养道心。
拟将进酒
作者：康瑄
朝代：清

娇丝脆竹陈高堂，明灯煌煌出洞房。美人罗袖怨清商，一曲哀歌君断肠。博山香炉金络索，上有仙人驾鸾鹤。同心欢乐寿万年，不用三山觅仙药。何如小槽滴沥琥珀浓，浇胸顿使金罍空。醉乡乃在太古世，后辈尧禹轻羲农。酒中之乐人不省，劝君饮酒君自领。
天津喜陈仲鸾同年相过
作者：廉兆纶
朝代：清

种树风烟长，移花岁月深。稍添春烂漫，浑忘老侵寻。阅世成流水，何时返故林。便开松菊径，共葆雪霜心。
喜高平表妹至
作者：廖云锦
朝代：清

尔我襟期喜共知，笑言频到漏残时。开奁会看将完绣，剪烛閒敲未定诗。金鸭灰深香篆袖，晶帘风定落花迟。晚来又恐轻言别，月底镫前系梦思。
点绛唇
作者：廖云锦
朝代：清

翠幄阴浓，最宜婪尾春归后。细风轻逗，依约低长袖。瞥见妍姿，窈窕明如绣。帘垂昼。曲栏杆右，一架烟痕瘦。
点绛唇
作者：廖云锦
朝代：清

香远逾清，卷帘静对消残暑。何须解语，绝胜凌波侣。潋滟芳塘，赚出沙头女。斜阳暮。一声柔橹，翡翠惊飞去。
画双松歌
作者：廖云锦
朝代：清

画鳞难画龙，画树难画松。龙乃神物善变化，几人曾见破壁来虚空？松之视龙势不异，离奇蟠曲难形容。谁摹此图真妙手，双松矫矫如双龙。爪破白日拿云雨，咫尺庭阴青万重。祖枝孙干相追逐，生怕茅屋摇秋风。朅来移挂傍几榻，猛然惊醒午梦浓。绕阶而走心胆落，满庭云气生窗栊。日暮萧斋兀愁坐，夜梦已到扶桑东。
鹊桥仙·见《词雅》
作者：廖云锦
朝代：清

藤阴䍡■，药阑披拂，过眼风光睕晚。幽闺料有惜花心，想素手、频题冰茧。经时病起，怀人愁绪，寄与折枝画卷。襟期肯许倩花盟，记后度、春深夏浅。
一剪梅·题五层楼图
作者：廖仲恺
朝代：清
体裁：词

迭阁层栏倚晚风。山上烟笼。江上霞红。兴亡阅遍古今同。文只雕虫。技只屠龙。莫问当年旧主公。昔日名隆。今日楼空。跳梁小鼠穴其中。昼静潜踪。夜尽穿墉。
一斛珠·壬戌岁暮，张君星羽赴福州谒许总戎，为陈炯明说合，值余于旅次，因出所购张子祥花鸟画幅索题，赋此寄意
作者：廖仲恺
朝代：清
体裁：词

夜来风雨。一枝依旧繁华去。红情绿意聊将与。剩水残山，犹有双栖处。逐浪随波朝复暮。夭桃也自含羞顾。借问惜深深几许。七七成行，梦里还痴语。
临江仙·题柳亚子江楼秋思图
作者：廖仲恺
朝代：清
体裁：词

万里长江排闼入，画帘高卷秋阴。西风芦鲙耐人寻。天涯呖遍，依旧故人心。笛声频唱江南好，却怜景物萧森。烽烟寂处漫登临。吴山楚水，霸气易消沉。
千秋岁
作者：廖仲恺
朝代：清
体裁：词

节楼天际。挹尽风光丽。丛菊笑，山枫醉。秋色湛蓬莱，良夜谐人事。劳月老，不辞红线牵千里。璧合成双美，阿娇归学士。瑶瑟弄，华堂启。翩翩鸾凤集。息息心情契。齐按拍，高声为唱千秋岁。
卖花声·题画
作者：廖仲恺
朝代：清
体裁：词

烟雨罨空濛，万绿丛中。亭亭遥认木棉红。怕是离人迷望眼，特地撑空。鸳瓦冷欺侬。叠嶂云峰。车尘鞭题盼无踪。春梦家家谁唤醒，萧寺疏钟。
南歌子·落花为某君赋
作者：廖仲恺
朝代：清
体裁：词

含笑东风侧，飘零一夕伤。不防春燕与商量。好藉衔泥随拾上雕梁。芳意辞花萼，空铃护子房。也知没分嗅余香。任逐马蹄尘过别家墙。
声声慢·题池上秀亩作月雁秋林图
作者：廖仲恺
朝代：清
体裁：词

潇湘不到。枫荻萧飕，天涯谁共清悄。旧约重寻，几点低徊云表。西风别情易冷，恁团圞、夜阑犹照。平远处，认林疏濑浅。烟苍波淼。镇日横空绝叫。且莫讯、前踪雪泥多少。去为春残，来更月寒秋老。相思寄将何所，早分付、水乡芦蓼。关塞恨、一行行书也难了。
如此江山·题白云远眺图
作者：廖仲恺
朝代：清
体裁：词

尺方矾纸丹青染，居然岭东形势。万壑龙绵，千寻练锁，谁遣江山如此。苍茫眼底。有多少荣枯，沧桑人事。野绿畦黄。依稀犹是太平世。滔滔浊流注海，浪花淘不尽。今古王气，日暝云寒，风翻叶乱，那更萧萧秋意。孙郎去矣。只目断鱼珠，几重烟水，天堑长存，恨阴霾未霁。
忆江南·壬戌双十节，承荔侄女以小册索书，填此令予之。
作者：廖仲恺
朝代：清
体裁：词

江南忆，十一载今朝。画角吹残珠海月，战云荡漾汉江潮。人尽识天骄。
念奴娇
作者：廖仲恺
朝代：清
体裁：词

月华光处，认年时、絮泊萍飘曾惯。鸥使忘机应了了，弱水盈盈深浅。红叶传来，微波送去，依旧蓬山远。危栏独倚，满空寒雾笼晚。怊怅春地西风，只扬尘土，不把穷愁刬。梦觉沧江蕉鹿幻。惟向天南凝盼。蝶粉零残，蜂黄褪尽，尚有金英粲。霜荣露瘁，等闲痴与评旦。
渔家傲·题画
作者：廖仲恺
朝代：清
体裁：词

狎得风波浑自苦。朝朝打桨乘潮去。媚水蒹葭还故故。烟和雨。苍茫那是相思处。散乱飞鸦凄告语。宵来霜露凋秋树。者里乾坤谁做主。君莫诉。芦中有士侪鸥鹭。
相见欢·秋柳
作者：廖仲恺
朝代：清
体裁：词

无言瘦损眉痕。怨黄昏。博得寒蝉偎抱死生亲。莫系马，白门下，送行人。已自不禁憔悴况销魂。
罗敷媚·有赠
作者：廖仲恺
朝代：清
体裁：词

燕钗蝉鬓重围绕，便值销魂。不敢销魂。留取心情付与君。残红褪尽春犹炽，一度生嗔。一度相亲。一样欢怀未许分。
菩萨蛮·庚戌除夕吉林作
作者：廖仲恺
朝代：清
体裁：词

春归腊照惊孤凤。年来年去愁迎送。边冷雪如尘。随风狂扑人。拥衾寻梦睡。梦也无寻处。便许到家乡，楼头少靓妆。
蝶恋花
作者：廖仲恺
朝代：清
体裁：词

冷雨敲窗风扫叶。未算凄凉，莫变凄凉说。待到风消和雨歇，菰蒲犹复争秋热。天上双星今夜合。不道人间，我又伤离别。听唱阳关频击节，暗中却自拼愁绝。
贺新郎·题大兄忏庵主人粤讴解心稿本
作者：廖仲恺
朝代：清
体裁：词

讽世依盲瞽。一声声、街谈巷话，深然成趣。香草美人知何托，歌哭凭君听取。闻复瓿、文章几许。瓦缶繁弦齐竞响，绕梁间、三日犹难去。聆粤调，胜金缕。曲终奚必周郎顾。且仿来，蛮音鴃舌，痴儿騃女。廿四桥箫吹明月，那抵低吟清赋。怕莫解，天涯凄苦。手抱琵琶遮半面，触伤心、岂独商人妇。珠海夜，漫如故。
迈陂塘·题北郭秧针图
作者：廖仲恺
朝代：清
体裁：词

傍城根，倩痕纤影，亭亭初擢清渌。针芒如许禁磨折，风雨晦明相属。青簇簇。便燕蹴莺翻，也衬松篁绿。春浓野沃，想宝汉茶寮，北国酒肆，有客泛醽醁。田间路。到处疏篱断续。依山邻结茅屋。斜阳芳草无聊赖，静悄觑人耕读。堪避俗。祗燕子，殷勤归傍檐前宿。生涯自足。趁茗灶烟销，瓮窗日暖，一枕昼眠熟。
金缕曲·题八大山人松壑图
作者：廖仲恺
朝代：清
体裁：词

未合丹青老。剧怜他铜驼饮泣，画才徒抱。丘壑移来抒胸臆，错节盘根写照。想握笔、愁肠萦绕。国破家亡余墨泪，洒淋漓、欲夺天工巧。缣尺幅，碧纱罩。繁华歇尽何须吊。且由他嫣红姹紫，一春收了。地老天荒浑不管。空谷苍松独啸。经几度风狂霜峭。如此江山归寂寞，漫题名、似哭还同笑。诗四句，古今悼。
青玉案·泉州道中纪见
作者：廖仲恺
朝代：清
体裁：词

西风画角悲征戍。人意也消何处。一卧沧江惊岁暮。归帆数尽，曰归还未，又上泉州路。河山梦觉成今古。骑鹤缠腰几人去。除却冬青无别树。颓垣断井，荒烟蔓草，凄切城乌吁。
挽曾国荃联
作者：廖佐卿
朝代：清
体裁：联

一身骏烈树江南，始奋以武，终揆以文，方祝活佛长生，底事酉鸡惊入梦；百世鸿声腾阙北，史编其行，图绘其像，定知精神不死，何年丁鹤望来归。
挽曾纪泽联
作者：廖佐卿
朝代：清
体裁：联

世业笃忠贞，二百年运佐中兴，父作子述，丕显哉谟，丕诚哉烈；英声蜚夷夏，五十载功成硕辅，远肃迩安，其生也荣，其死也哀。
挽张之洞联
作者：廖儒宗
朝代：清
体裁：联

外资屏翰，内赞纶扉，伟烈震环球，名齐衡湘淮皖诸贤，犹幸神州存国粹；世变方殷，老成遽谢，中流失砥柱，我为社稷苍生一哭，讵徒学界痛山颓。
挽彭玉麟联
作者：廖兆韨
朝代：清
体裁：联

公任天下以秀才，从练兵破贼之余，又复捐俸置义田，才德均符范老子；我来塾中闻往事，知建节绥疆而外，更能雪冤决沉狱，明威直比包阎罗。
怀陈明府荀少
作者：廖凤徵
朝代：清

群宰临湘日，莼湖映底清。彩毫春判牍，黛色昼横城。正有江山兴，凄然风树情。麻衣沾血泪，归骑雪初晴。高阁凭遥岫，孤吟君未来。谁家秋酿熟，野径蜡梅开。残雪荒城寺，斜阳古戍台。邮程百里外，驰望数徘徊。
怀陈明府荀少·其一
作者：廖凤徵
朝代：清

群宰临湘日，莼湖映底清。彩毫春判牍，黛色昼横城。正有江山兴，凄然风树情。麻衣沾血泪，归骑雪初晴。
怀陈明府荀少·其二
作者：廖凤徵
朝代：清

高阁凭遥岫，孤吟君未来。谁家秋酿熟，野径蜡梅开。残雪荒城寺，斜阳古戍台。邮程百里外，驰望数徘徊。
秋思
作者：廖凤徵
朝代：清

一雨翠微寺，晚风黄叶林。登山康乐屐，誓墓右军心。百里岩城僻，五湖秋水阴。肯将双短鬓，长此恋华簪。
七月·洗泥福联
作者：廖厚初
朝代：清
体裁：联

泽沃快分秧，生期上尺千篝满；香凝欣合颖，稔待崇墉九穗多。
三月·田栽福内堂联
作者：廖厚初
朝代：清
体裁：联

一夕洒杨枝，普济惟凭功德水；三时勤稼穑，调和默课雨晴恩。
三月·田栽福内堂联
作者：廖厚初
朝代：清
体裁：联

楚宇共升香，七甲倾心陈玉粒；桃源同得荫，万民引领祝金禳。
三月初三·石子田东坑宫福联
作者：廖厚初
朝代：清
体裁：联

修禊时欣春日暖；流觞人庆福田多。
上墩下屋廖祖祠维新楼
作者：廖厚初
朝代：清
体裁：联

柳舒青眼观新岁；桃润红颜笑锦春。
上墩下屋廖祖祠维新楼
作者：廖厚初
朝代：清
体裁：联

祥考履端，柳绿桃红，万物改观新气象；发于畎亩，春耕秋获，千年犹守旧家风。
上墩下屋廖祖祠维新楼
作者：廖厚初
朝代：清
体裁：联

维德经天，户诵家弦，吾人盍向圣贤去？新春掠地，桃红柳绿，我辈须栽富贵来。
上墩水口“象吉寺”门联
作者：廖厚初
朝代：清
体裁：联

地不俗尘侵，幸古刹云深，此去人家环橡里；天开仙境似，看清溪水绕，由来客路自桃津。
上墩玄天上帝庙联
作者：廖厚初
朝代：清
体裁：联

具大威灵，法力摩天凭宝剑；是真仙佛，恩亮度世有神针。
下坝文庙
作者：廖厚初
朝代：清
体裁：联

阴陟有遗箴，想吾人家国修齐，要敦厥庸常孝友；阳和初布令，看此地山川明媚，宛呈来大块文章。
东坑骑虎公王
作者：廖厚初
朝代：清
体裁：联

公真健者，喜同胞持剑握符，猛虎偏如良马驭；春何处来，看此地山浓水暖，廿四番催卅六宫。
九月初九·石子田东坑宫福联
作者：廖厚初
朝代：清
体裁：联

萸佩诩风流，任才子登高作赋；菊香和露淡，喜诸君对酌称觞。
九月婚
作者：廖厚初
朝代：清
体裁：联

人淡菊如，且看菊花和菊酒；心同兰若，将来兰子又兰孙。
二月廿四·太平福联
作者：廖厚初
朝代：清
体裁：联

炉鸭篆凝康乐字；烛龙辉绽吉祥花。
二月秧根·石子田骑虎公王福联
作者：廖厚初
朝代：清
体裁：联

共沐清风，春郊菥布丰年谷；以祈甘雨，夏甸翘瞻合颖禾。
五月初一·福堂联
作者：廖厚初
朝代：清
体裁：联

虎彩占祥，争迎虎节随銮跸；龙光叨耀，看向龙门夺锦标。
五月初二·福主游本甲内柱联
作者：廖厚初
朝代：清
体裁：联

天教穗岭儒宗，存神过化；人为蒲觞时节，献馥输忱。
五月初四·松柏坝福联
作者：廖厚初
朝代：清
体裁：联

妖氛从此随流水；福祉旋宜集满家。
仁候祠
作者：廖厚初
朝代：清
体裁：联

公断溪山无税地；私酬日月有青天。
仁候祠
作者：廖厚初
朝代：清
体裁：联

千载棠阴无税地；万家桃洞有春风。
伯爷
作者：廖厚初
朝代：清
体裁：联

土敷有夏；泽洽如春。
保生大帝
作者：廖厚初
朝代：清
体裁：联

乘寅月以迎祥，看藻洁苹清，七甲倾葵歌肆夏；际卯辰而集福，愿年丰岁稔，三时不害庆长春。
保生大帝
作者：廖厚初
朝代：清
体裁：联

保世寿而康，威镇桃山灵有赫；生民安且吉，恩流源水福无疆。
保生大帝
作者：廖厚初
朝代：清
体裁：联

保合大和，福荫千家叨骏惠；生蒙帝力，春来一气鼓鸿钧。
兄弟连入泮
作者：廖厚初
朝代：清
体裁：联

诗举亲传，府四县三俱破格；芹香迭采，兄先弟后共登科。
八月·太平福联
作者：廖厚初
朝代：清
体裁：联

聪明正直其神乎？神祈秋令；禄祉履戬是福也，福集太平。
六月初六·石子田东坑宫福联
作者：廖厚初
朝代：清
体裁：联

雨霁含香千亩霭；风吹解愠五弦挥。
内径八王庙联
作者：廖厚初
朝代：清
体裁：联

赫濯播声灵，万派恩波流蔀屋；融和增景象，一溪春色斗桃源。
冬至
作者：廖厚初
朝代：清
体裁：联

梅点新妆，诗吟白雪双声谱；葭吹绣幕，风引红丝一线长。
凉亭联
作者：廖厚初
朝代：清
体裁：联

行人雨至来心急；坐客风生去意迟。
切本姓孙婚并曾孙出月
作者：廖厚初
朝代：清
体裁：联

立竹睹森森，卜凤占熊，秀毓双株齐报喜；征兰看茁茁，降麟投燕，祥开四叶迭生香。
切桃源石壁头地名
作者：廖厚初
朝代：清
体裁：联

当年为穗岭儒宗，神写江门风月好；此日作桃源福主，灵安石壁地天长。
切桃源石壁头地名
作者：廖厚初
朝代：清
体裁：联

栋焕桃山，何从少伯移家，宗祊旧是黄金铸；泽绵源洞，人踵先生作记，庙食今同绿水长。
切桃源石壁头地名
作者：廖厚初
朝代：清
体裁：联

白日着青天，福耀桃山崇庙貌；沙明兼石显，泽流源水沐恩波。
切邓先生在邱姓坐
作者：廖厚初
朝代：清
体裁：联

花草识君文，请看丽色成邱锦；李桃称我友，敢诩多材属邓林。
十七夜迎灯
作者：廖厚初
朝代：清
体裁：联

十七夜火树犹辉，不外元宵光景；二三更银簧迭奏，依然盛世清音。
十月入火
作者：廖厚初
朝代：清
体裁：联

百代云礽绵旧泽；三冬堂构焕新猷。
十月十三·福坛联
作者：廖厚初
朝代：清
体裁：联

源里暖初生，桃洞谷成歌垤栗；岭头春乍动，梅花酒熟颂冈陵。
南安寺
作者：廖厚初
朝代：清
体裁：联

仿佛仙源，十里桑麻春霭瑞；皈依法院，一瓶杨柳佛因缘。
南安寺
作者：廖厚初
朝代：清
体裁：联

宝座腾辉，谷旦荣升声赫濯；金炉霭瑞，香烟篆出字平安。
南安寺
作者：廖厚初
朝代：清
体裁：联

拱北表诚衷，合七甲以参禅，桃洞诚如通北阙；和南虔礼拜，萃千人而贺岁，雷音礼即在南安。
南安寺大门联
作者：廖厚初
朝代：清
体裁：联

拥座现昙花，谱证因缘千佛法；播经谈善果，园开欢喜万家春。
厂柱联
作者：廖厚初
朝代：清
体裁：联

庆云与复旦同林，三时引领跻仁祷；十雨偕五风并叶，万众欢声颂太平。
古塔新春
作者：廖厚初
朝代：清
体裁：联

古塔凌云，欲上苍天疑作路；清溪流水，兴随夹岸送桃花。
哀挽联、内柱用
作者：廖厚初
朝代：清
体裁：联

诗礼忆趋庭，深恩颇效三年报；音容归地下，痛念应教五内崩。
哀挽联、外柱用
作者：廖厚初
朝代：清
体裁：联

椿凋地下悲风木；桂绕堂前忆义方。
四月十五·石壁头福联
作者：廖厚初
朝代：清
体裁：联

理学重千秋，开筵合晋延龄酒；馨香升一瓣，把盏宜斟介寿杯。
塘尾张姓祖祠入火
作者：廖厚初
朝代：清
体裁：联

金鉴着家声，从塘尾而溯源流，九派波光锦世泽；青钱开甲第，就桃山以培木本，万枝秀发庆云礽。
夜迎灯
作者：廖厚初
朝代：清
体裁：联

故事效豳风，恰此间禾稼登场，万象欢腾新福地；高歌同郢雪，听几度梅花制曲，一声唱彻小春天。
夜迎灯
作者：廖厚初
朝代：清
体裁：联

春兴何多？嘱咐金吾重放夜；轻观不少，描摹灯市赛元宵。
夜迎灯
作者：廖厚初
朝代：清
体裁：联

灯市物华新，知大块多情，假我文章真出色；梨园风景别，听阳春一曲，笑他弦管亦开花。
夜迎灯
作者：廖厚初
朝代：清
体裁：联

藻景丽丹霄，观霞明四表，旭绮九衢，祥呈六幕，岂徒玉宇澄清，连奎璧辉煌，光透银河千里月；烟花迷古洞，喜火炮连天，锦灯载道，人到四方，共羡仙源闹热，看物华瑞色，桃开夹岸万家春。
寨上坪宫前岗夜迎灯
作者：廖厚初
朝代：清
体裁：联

凤辇遨游，一路福星光寨上；龙灯焕彩，十分春色闹宫前。
广安堂
作者：廖厚初
朝代：清
体裁：联

广济有方称再造；安全到处乐回春。
庵内堂联
作者：廖厚初
朝代：清
体裁：联

佛法无边，宝筏济凭功德水；阳春有脚，玉阶烘出吉祥花。
廖氏祖祠
作者：廖厚初
朝代：清
体裁：联

春到盈门新气象；业垂万石旧家风。
张姓用
作者：廖厚初
朝代：清
体裁：联

万里春回，垂杨眼识春风面；一帘昼永，小洞花开画锦堂。
张姓用
作者：廖厚初
朝代：清
体裁：联

司马联衔，屏藩分位，看尔日才呈豸史，武奋柳营，牙笏床中推廿四；明经入部，大学同升，庆此时藻采凤毛，芹符燕桂，桃花浪里跃三千。
张姓用
作者：廖厚初
朝代：清
体裁：联

处在溪前，观源远流长，恍悟清河一沛；居移松下，看根深蒂固，窃期枝叶皆荣。
德基堂
作者：廖厚初
朝代：清
体裁：联

骏德绍当年，缅想金萱昭世泽；鸿基开此地，闲看竹马戏风光。
戏台柱
作者：廖厚初
朝代：清
体裁：联

做出一篇报赛文，有声有色；看来千古循环事，如梦如烟。
戏台柱
作者：廖厚初
朝代：清
体裁：联

桂折三秋，花栽三晋，三善称能，既承宠命荣三叶；官迁四品，心凛四知，四民颂德，长接芳声播四方。
挽同姓
作者：廖厚初
朝代：清
体裁：联

诗梦已难通，春草独寻人去后；英魂竟安在？竹林空见日斜时。
挽女人
作者：廖厚初
朝代：清
体裁：联

德备福能全，当年阃范曾瞻，一旦辞尘怀寿母；子贤孙复肖，此日书香有继，九原含笑慰良人。
挽岳母
作者：廖厚初
朝代：清
体裁：联

问视迫中途，心急足违惭半子；溯洄宗太水，徽流人往忆余波。
挽报伯令母
作者：廖厚初
朝代：清
体裁：联

婺暗天南，人去九重怜只鹤；萱残苑北，泪流四代泣秋风。
挽本姓
作者：廖厚初
朝代：清
体裁：联

平生硕德推前辈；合族同声哭老成。
挽采芹老
作者：廖厚初
朝代：清
体裁：联

萝茑竟无依，对一角青山，悟到生平，儿孙泪滴秋霜冷；乡邻今失望，恸五朝元老，功多排解，椿树凋残月影斜。
挽雨村赴科乡试因病死
作者：廖厚初
朝代：清
体裁：联

劝驾有同人，方期桂籍早登，乡贡榜中题姓字；离家才九日，讵料蓉城遽返，越王台畔泣秋风。
挽雨村赴科乡试因病死
作者：廖厚初
朝代：清
体裁：联

十余年文字交深，幸轮泊相依，方期初赴秋闱，奋志共乘宗悫浪；一二日膏肓病亟，痛人琴勿谢，竟尔空归旅榇，招魂应向越王城。
挽雨村赴科乡试因病死
作者：廖厚初
朝代：清
体裁：联

拭泪注行旌，叹海驿飘蓬，招魂远觅羊城路；登坛留健将，嗟云程发轫，再世先推雁塔人。
文帝入火，时在五月
作者：廖厚初
朝代：清
体裁：联

文化庆重光，看凤举九天，多士快登云路去；昌期欣再遇，趁龙飞五日，同人盍夺锦标来？
文庙春联
作者：廖厚初
朝代：清
体裁：联

文运宏开，人人有庆；昌期再遇，户户皆春。
文庙栽有丹桂
作者：廖厚初
朝代：清
体裁：联

丹桂早知春，看到萧森留我折；青云新出岫，从今容易破天荒。
新婚联
作者：廖厚初
朝代：清
体裁：联

早识蓝田生美玉；应教红叶试雄才。
新婚联
作者：廖厚初
朝代：清
体裁：联

眉邀彩笔曾描月；路引巫山好步云。
新婚自用联
作者：廖厚初
朝代：清
体裁：联

履为迎宾颠倒着；箫因引凤短长吹。
新春
作者：廖厚初
朝代：清
体裁：联

莺声柳外寻春梦；花色门前映酒杯。
新春联
作者：廖厚初
朝代：清
体裁：联

益母花开春烂漫；宜男草长日荣华。
日迎灯
作者：廖厚初
朝代：清
体裁：联

游客醉烟花，人影衣香，欢喜场中春昼好；蒸云腾紫气，祥霞绮旭，光明天上慧灯悬。
桃源新春
作者：廖厚初
朝代：清
体裁：联

两岸桃花舒锦绣；一溪源水富波澜。
桃源龙潭砌文庙联
作者：廖厚初
朝代：清
体裁：联

龙砌跃文澜，三春桃浪推波阔；笔峰生彩色，多士花新夺锦妍。
正月初五日·万松庙作福
作者：廖厚初
朝代：清
体裁：联

轮七甲之微诚，恰值辛盘初荐洁；抚五辰而集福，薄呈卯酒共升香。
正月十五半桥福联
作者：廖厚初
朝代：清
体裁：联

佳会竞传柑，福集上元联比里；倾觞齐献柏，诚输下土祝丰年。
正月十六
作者：廖厚初
朝代：清
体裁：联

胜事古相传，九华异彩，多费了半日闲情，任鸡催昼漏，马逐流星，天气斯真称不夜；佳辰今再遇，数里香尘，总趁着一场清兴，睹鬓影撩云，笛声裂缺，风光那肯让春宵？
每年做人戏，今年做木戏，自拟
作者：廖厚初
朝代：清
体裁：联

亦要大班，有钱时方能做得；何嫌小戏，居乡下莫去认真。
每年做人戏，今年做木戏，自拟
作者：廖厚初
朝代：清
体裁：联

佛子去而仙子来，昭德象功，轻翻彩袖人如玉；经声停处歌声起，风琴雅管，低唱江梅曲亦香。
每年做人戏，今年做木戏，自拟
作者：廖厚初
朝代：清
体裁：联

尔无嫌假，我无认真，富贵荣华，总是镜花水月；做得出来，看得过去，悲欢离合，莫非物理人情。
每年做人戏，今年做木戏，自拟
作者：廖厚初
朝代：清
体裁：联

忽为君子小人，忽为才子佳人，当场便见；有时欢天喜地，有时惊天动地，转眼成空。
每年做人戏，今年做木戏，自拟
作者：廖厚初
朝代：清
体裁：联

聚桃洞以鸣休，依稀大古风光，梓里欢声含乐岁；借梨园而报赛，趁着小春天气，梅花香韵奏升平。
每年做人戏，今年做木戏，自拟
作者：廖厚初
朝代：清
体裁：联

象德服先畴，听传来一曲升平，击壤依然忘帝力；敦仁安此土，待写出四民乐利，陈风宛欲谱豳诗。
水口庵北帝万松庙
作者：廖厚初
朝代：清
体裁：联

北镇着威风，慑怪直提三尺剑；东皇来淑气，钟灵长占万松春。
水口庵文庙联
作者：廖厚初
朝代：清
体裁：联

砚借水成池，喜溪边九曲青环，浩瀚词源倾洞泻；笔排山作架，看门外三峰翠耸，峥嵘气象趁春浓。
永安寺
作者：廖厚初
朝代：清
体裁：联

化丈六金身，我慕慈悲参古佛；现大千世界，人多欢喜乐今春。
永春宫？石子田驱虎公王
作者：廖厚初
朝代：清
体裁：联

灵镇石田，驱猛能教群怪慑；春融玉烛，舒和早觉一元调。
生孙、出月
作者：廖厚初
朝代：清
体裁：联

三代桂兰欣绕膝；一庭瑜珥庆生孙。
男九月，四代同堂
作者：廖厚初
朝代：清
体裁：联

椿诞届三秋，嘉客盈庭斟菊酒；弧辰周六秩，长庚四代祝松年。
白茫畲做三多班戏
作者：廖厚初
朝代：清
体裁：联

献九如之颂，奏九成之韶，舞来九彩云翘，疑是九天仙下降；演三多之班，谱三迭之曲，唱到三冬雪夜，肯留三次客同观？
益寿堂药店联
作者：廖厚初
朝代：清
体裁：联

益自谦中来，桔井泉香征活水；寿从仁者得，槐庭贡树果闻香。
盘古庙联
作者：廖厚初
朝代：清
体裁：联

混沌溯初开，两手能擎新日月；阳和欣渐布，千秋长镇旧山川。
盘石寺中堂
作者：廖厚初
朝代：清
体裁：联

盘谷树菩提，惟愿人皆修善果；石潭通宝筏，岂徒我获渡迷津？
石壁头宫新春联
作者：廖厚初
朝代：清
体裁：联

祀重桃山，喜今朝门户更新，百代馨香荣俎豆；儒宗穗岭，幸此地宫墙未远，千秋理学溯渊源。
石壁头宫新春联
作者：廖厚初
朝代：清
体裁：联

穗岭昔儒宗，理学渊源，共仰先生施化雨；桃山今福主，声灵赫濯，长教斯地被春风。
石窿空刘姓入火
作者：廖厚初
朝代：清
体裁：联

基业创桃源，积厚流光开厥后；奂轮歌菊月，腾蛟起凤发其祥。
祖寿孙婚并曾孙出月
作者：廖厚初
朝代：清
体裁：联

子点颔、孙画眉，堂上寿翁重展笑；兄梦熊、弟射雀，人间佳话两称难。
祖寿孙婚并曾孙出月
作者：廖厚初
朝代：清
体裁：联

寿域喜宏开，并茂椿萱方上寿；孙枝欣迭发，齐芳兰桂又生孙。
祖贡生寿，孙婚
作者：廖厚初
朝代：清
体裁：联

古柏茂琼枝，长生共仰参天干；芳兰舒玉砌，竞秀初开并蒂花。
神厂
作者：廖厚初
朝代：清
体裁：联

元酒半瓶酬骏德；朱弦一曲颂鸿功。
神厂
作者：廖厚初
朝代：清
体裁：联

台上箫吹明月夜；镜中花发小春天。
神厂
作者：廖厚初
朝代：清
体裁：联

尽物尽仪，莫报好生之德；必诚必敬，庶几降福无疆。
神厂
作者：廖厚初
朝代：清
体裁：联

杨柳枝头甘露滴；莲花座下惠风来。
神厂
作者：廖厚初
朝代：清
体裁：联

神听自民听，务使和声叶调；今乐犹古乐，无非颂德歌功。
神厂
作者：廖厚初
朝代：清
体裁：联

随地发新机，不劳孙武半篇，舞剑如同功盖世；改弦翻误曲，愿得周郎一顾，抽丝疑织锦添花。
神厂外柱
作者：廖厚初
朝代：清
体裁：联

聚七甲精神，行礼奏乐；明一方禋祀，报德崇功。
祥发楼春联
作者：廖厚初
朝代：清
体裁：联

祥光临岁首，从今日暖风和，户户咸登仁寿域；发育待新正，际此桃红柳绿，家家共乐太平春。
私居
作者：廖厚初
朝代：清
体裁：联

风雨一椽，聊借此为藏拙地；光阴几度，算来侬是等闲人。
窗门
作者：廖厚初
朝代：清
体裁：联

窗内我尝吟，几句莺歌聊畅意；岭头花欲笑，一番春雨怕哄堂。
窗门
作者：廖厚初
朝代：清
体裁：联

负笈记沧海归来，三载成功，足幸获良师益友；读书指前程远大，一竿进境，敢轻抛黄卷青灯？
象吉寺入火门联
作者：廖厚初
朝代：清
体裁：联

溯汉朝而来，渡苦回生，人慕慈悲参造化；想庙食以后，调风顺雨，我沾道法补乾坤。
象吉寺入火门联
作者：廖厚初
朝代：清
体裁：联

象气更新为法界；吉祥依旧萃尘寰。
象墩石垣坝文庙联
作者：廖厚初
朝代：清
体裁：联

猿坝起文明，看桃灿九天，定卜名花开万朵；象山输景运，听泉涓四壑，如闻宝诰响千秋。
贤生堂药铺贺昌寿堂
作者：廖厚初
朝代：清
体裁：联

昌期应运当偕我；寿世灵丹且让君。
贺友七一寿
作者：廖厚初
朝代：清
体裁：联

交谊重忘年，想蕉里衔杯，深喜识荆今未晚；寿言欣侑爵，看竹林制锦，争夸老杜古来稀。
贺友七一寿
作者：廖厚初
朝代：清
体裁：联

庭瑞有光荣，荆树已绵金玉种；花香多馥郁，兰芽又发子孙枝。
贺友七一寿
作者：廖厚初
朝代：清
体裁：联

时际三冬，喜睹梅花初发甲；堂连四代，笑看竹笋又添丁。
贺友七一寿
作者：廖厚初
朝代：清
体裁：联

闻先生寿晋古稀，设宴樽应开北海；与令子交深文字，献词雅欲赋南山。
贺学生婚联
作者：廖厚初
朝代：清
体裁：联

应效乐羊能勖学；岂谈京兆巧描眉？
贺寿、婚联
作者：廖厚初
朝代：清
体裁：联

喜汝寿筵开，羡尊翁耋一、贤郎壮一、阁下流庚艾一，一一卜添筹，人庆长春称第一；文孙新合卺，看好事两双、佳偶成双、年来贵子生双，双双齐祝嘏，我还恭贺拜生双。
贺寿并婚联
作者：廖厚初
朝代：清
体裁：联

三朝元老备三尊，更羡四代联帏，三祝华封荣寿域；八一遐龄逢八月，欣观满堂辑庆，八千椿树茂乔门。
贺寿并婚联
作者：廖厚初
朝代：清
体裁：联

射鹿高才穿雀眼；生花彩笔划蛾眉。
贺寿并婚联
作者：廖厚初
朝代：清
体裁：联

果熟瑶池，攀仙桂、步云衢，见得蟠桃来献寿；名登天府，着紫衣、施青绶，何殊戏彩以娱亲？
贺寿并婚联
作者：廖厚初
朝代：清
体裁：联

椿树甲添花，春到岭南梅介寿；桂林新得月，镜开窗下笔描眉。
贺寿并婚联
作者：廖厚初
朝代：清
体裁：联

绣幕牵来丝第一；蛾眉描就月初三。
贺寿并婚联
作者：廖厚初
朝代：清
体裁：联

谢女才高能咏雪；张郎笔妙好描眉。
贺门生入学联
作者：廖厚初
朝代：清
体裁：联

两载门墙曾括月；九霄云路始抬头。
贺门生入学联
作者：廖厚初
朝代：清
体裁：联

凤藻为文，才呈骥足；鲤庭绍业，浪跃龙门。
贺门生入学联
作者：廖厚初
朝代：清
体裁：联

有子早夸能步武；如君不愧学希文。
贺门生入学联
作者：廖厚初
朝代：清
体裁：联

桃源今有黄童誉；桂府期登白玉姿。
贺门生入学联
作者：廖厚初
朝代：清
体裁：联

龙跃泮池，初看变化；鹏抟云路，直上扶摇。
选成均
作者：廖厚初
朝代：清
体裁：联

能养亲，兼能显亲，为人不愧李令伯；有才力，先有志力，生子当如孙仲谋。
邓姓祠堂入火
作者：廖厚初
朝代：清
体裁：联

风守云台，百代冠裳光旧业；基开桃洞，三冬轮奂壮新猷。
郭香草吟居作
作者：廖厚初
朝代：清
体裁：联

博物知传才子笔；读书能着宰官身。
郭香草吟居作
作者：廖厚初
朝代：清
体裁：联

听泉落岩间，想此地常流玉液；看云攒树古，销吾侪无限俗尘。
长子婚
作者：廖厚初
朝代：清
体裁：联

主器有奇才，描眉且试中书笔；君家多厚福，点颔应流宰相风。
门柱联
作者：廖厚初
朝代：清
体裁：联

纸龙飞渡龙光照；艾虎庄严虎节临。
门生挽雨村
作者：廖厚初
朝代：清
体裁：联

鏖战是初科，弥望先生冠南粤；传经刚半载，忍教弟子泣西河。
闰二月廿四·重庆太平福联
作者：廖厚初
朝代：清
体裁：联

聪明正直则为神，介尔景福；归奇于物以象闰，同我太平。
陈姓德星楼春联
作者：廖厚初
朝代：清
体裁：联

德洽风和，春满桃源新气象；星辉云灿，祥追蒲板旧家风。
陈屋楼佛母娘入火
作者：廖厚初
朝代：清
体裁：联

至性感神，佛现金身方寸地；慈心保赤，露弹玉指一楼春。
靖戍公王
作者：廖厚初
朝代：清
体裁：联

边塞靖纷纭，当年草檄词挥，群看露布从军返；庙隅隆食报，此日椒樽酒酌，又觉风和入抱多。
题端午节戏棚联
作者：廖厚初
朝代：清
体裁：联

闻蒲节凭吊何人？只为曹娥溺水，屈子投江，由古思今，惟有孝女忠臣堪不朽观梨园莫学歹样，且看秦桧贼良，严嵩害善，有头无尾，哪见枭雄奸恶得完全？
魁星楼
作者：廖厚初
朝代：清
体裁：联

花发梦中香彩笔；梅开岭上报高魁。
春雨晚晴
作者：廖国恩
朝代：清

好雨初过后，林泉景最赊。绿添沿岸柳，红放隔墙花。深树时闻鸟，方塘未断蛙。杖藜频徙倚，山外夕阳斜。
闰九月偕同人登辰山
作者：廖国恩
朝代：清

携将笔墨作行装，乘兴飘然到上方。置闰几经逢九月，登高方不负重阳。泉鸣万壑添岑寂，云起诸峰接混茫。最好山僧沽酒至，颓然共醉菊花觞。
挽张百熙联
作者：廖国柄
朝代：清
体裁：联

蓟北侍襜帷，感鹿士贻书，渭水深情惟我最；湘南攻文献，数易名令典，太常传诏独公先。
宜章学堂右楼联
作者：廖孙陔
朝代：清
体裁：联

孔思周情，吾道实先北学；雨奇晴好，人间又有西湖。
宜章学堂左楼联
作者：廖孙陔
朝代：清
体裁：联

蒸湘一水之间，于斯容与；零陵三亭而外，有此高明。
吴山龙神庙联
作者：廖寿丰
朝代：清
体裁：联

飞在天，见在田，大泽鳞鳞钦雨润；左为江，右为湖，新宫翼翼想云从。
挽曾国荃联
作者：廖寿恒
朝代：清
体裁：联

公真再造我江淮，就令卧镇吴都，伏莽更无余蠥动；世有几人称柱石，才哭封侯介子，上台忍见大星沉。
挽曾纪泽联
作者：廖寿恒
朝代：清
体裁：联

自使星照耀，只手回澜，此盘盘柱石名臣，方将八表弥纶，上佐中兴丞相业；顾环海苍茫，忧心画策，乃日日簿书参会，何意一旬睽隔，遽闻天语悼忠魂。
过永兴
作者：廖寿清
朝代：清

试凭高阁上，頫看乱溪流。日落孤帆接，天空楚岫幽。兽形盘石怪，雁影入边愁。下界谁吹笛，临风一倚楼。
冬日过新城望元朔山感事
作者：廖徯苏
朝代：清

朔风捲地雪生寒，一道庄康未是难。古树藏鸦偏笑客，征途驻马且加餐。云开硖口朝金阙，日挂天腰见玉峦。隔岸迎人如作主，印心明在镜中看。奇峰万仞立嵯峨，峭壁连天信手摩。遣兴莫嫌边外远，看山原让客中多。但须巨眼悬空际，何事亲□附曲阿。我自胸中有元朔，值来相證更无讹。
冬日过新城望元朔山感事·其一
作者：廖徯苏
朝代：清

朔风捲地雪生寒，一道庄康未是难。古树藏鸦偏笑客，征途驻马且加餐。云开硖口朝金阙，日挂天腰见玉峦。隔岸迎人如作主，印心明在镜中看。
冬日过新城望元朔山感事·其二
作者：廖徯苏
朝代：清

奇峰万仞立嵯峨，峭壁连天信手摩。遣兴莫嫌边外远，看山原让客中多。但须巨眼悬空际，何事亲□附曲阿。我自胸中有元朔，值来相證更无讹。
彭城怀古
作者：廖文锦
朝代：清

芒砀云寒白日沈，犹闻父老说淮阴。一生误相君之背，九死难明臣此心。烹狗早知千古恨，钓鱼悔不五湖深。囊沙背水浑间事，赢虱功成漂母金。力除狼虎气吞嬴，胆落诸侯壁上兵。千古大观三月火，半生小忍一杯羹。难消帐下歌姬恨，不受江东子弟情。十丈灵旗阴白昼，犹闻叱咤大风声。
彭城怀古·其一
作者：廖文锦
朝代：清

芒砀云寒白日沈，犹闻父老说淮阴。一生误相君之背，九死难明臣此心。烹狗早知千古恨，钓鱼悔不五湖深。囊沙背水浑间事，赢虱功成漂母金。
彭城怀古·其二
作者：廖文锦
朝代：清

力除狼虎气吞嬴，胆落诸侯壁上兵。千古大观三月火，半生小忍一杯羹。难消帐下歌姬恨，不受江东子弟情。十丈灵旗阴白昼，犹闻叱咤大风声。
游泰山
作者：廖文锦
朝代：清

浮岚拨翠郁岧峣，壁立丹梯倚绛霄。千里暮烟齐鲁坼，半空香雾鬼神朝。星岩月观谁开辟，玉几金床久寂寥。欲访安期何处所，独骑鸾背自吹箫。
渡泖登塔
作者：廖景文
朝代：清

古塔凌波立，烟村万绿分。铎声寒似雨，帆影淡于云。景埒金山寺，仙怀玉笥君。秦城渺何在，渔唱倚阑闻。
登横云风满楼
作者：廖景文
朝代：清

飞泉曲磴树苍苍，何处平原旧草堂。独倚危栏望秋色，半岩黄叶下斜阳。
挽张百熙联
作者：廖景曾
朝代：清
体裁：联

文章道德比庐陵，忆当年研究许书，曾承清训；气节风裁追涑水，叹此后维持朝局，谁继前徽。
删丹道中
作者：廖树蘅
朝代：清

乌帽东归弱水西，天涯云物怅分携。轻衫短策删丹道，榆叶秋风衬马蹄。早稻如云被陇黄，一般风物似湖湘。渠分燕尾靴纹细，村落鸡啼午饭香。
删丹道中·其一
作者：廖树蘅
朝代：清

乌帽东归弱水西，天涯云物怅分携。轻衫短策删丹道，榆叶秋风衬马蹄。
删丹道中·其二
作者：廖树蘅
朝代：清

早稻如云被陇黄，一般风物似湖湘。渠分燕尾靴纹细，村落鸡啼午饭香。
常宁水口山银场联
作者：廖树蘅
朝代：清
体裁：联

且凭造物开山骨；欲助君王铸袅蹄。
常宁水口山银场联
作者：廖树蘅
朝代：清
体裁：联

惟精诚所感，能开金石；兴山泽之利，以致富强。
挽张百熙联
作者：廖树蘅
朝代：清
体裁：联

悦道开北学之先，千古文明推楚产；尽瘁为天心所鉴，九重褒赠备荣哀。
楼联
作者：廖树蘅
朝代：清
体裁：联

十里接银场，前代茭源曾置监；层楼压湘水，过江山色入凭栏。
督植棫朴入山拾薪
作者：廖树蘅
朝代：清

汗漫陟秋山，凉风动巾帻。辞柯霜叶乱，溪涧丹黄积。呼儿拾堕薪，少小各勤力。携筐竞奔命，草影穿林隙。叶乾声窸窣，肩压行盘辟。相携返林屋，喜笑声阗溢。承欢到公妪，一一颁枣栗。眷兹真朴情，良用增愉怿。渊明古贤哲，儿躬柴米役。矧余未闻道，生事恒多绌。不凭手足劳，曷由供朝夕。吟成授儿读，聊以示鞭策。
箭道左毅武营营门联
作者：廖树蘅
朝代：清
体裁：联

雄剑倚层云，貔貅夜肃天山月；大旗招落日，鼓角霜严敕勒秋。
肖虹亭联
作者：廖树蘅
朝代：清
体裁：联

树摇苍空，云气暗遮楼阁；园据绿水，月明如坐潇湘。
肖虹亭联
作者：廖树蘅
朝代：清
体裁：联

胭脂在北，祁连在南，四郡襟喉归揽结；旅宿非舟，陆居非屋，三山楼阁浸虚无。
衡州长沙会馆戏台联
作者：廖树蘅
朝代：清
体裁：联

潇湘门外柳枝多，听玉笛飞声，乡思暗牵橘浦；烟雨池边鸿影度，忽苍龙入破，江风吹下潭州。
挽张小圃联
作者：廖楚璜
朝代：清
体裁：联

抗怀论当世人才，眼中落落，逝者如斯，何止私情堪一哭；流涕语同堂年少，大地茫茫，哲人其萎，后来责任在诸君。
挽张之洞联
作者：廖正华
朝代：清
体裁：联

勋业震全球，出为保障、入为股肱，一代乾坤撑独苦；生成同大造，始而雷霆、继而雨露，卅年桃李荫偏浓。
于清端公祠
作者：廖润鸿
朝代：清
体裁：联

天语称古今第一廉吏；外番说朝庭有此好官。
题珠江船联
作者：廖焯
朝代：清
体裁：联

乘兴便移舟，看来万点烟波，画意都归襟袖里；写怀欣对酒，话到三更风月，诗情全在棹歌中。
题珠江船联
作者：廖焯
朝代：清
体裁：联

放怀于红树青山，任教世上风波，琴客逍遥诗客醉；得意在良辰美景，领略个中旨趣，荷花烟雨荻花秋。
春夜丹霞山乐说上人院坐雨
作者：廖燕
朝代：清

高斋添客坐，镫影隔长林。一雨催春尽，千峰落磬深。虬奔岩石火，寒逼草蛩吟。莫厌通宵语，平生祇此心。
舟过清远峡望飞来寺
作者：廖燕
朝代：清

山寺隔烟水，舟人指古碑。入云松影密，出峡磬声迟。台阁峰能遍，神仙事可疑。当年来去迹，岩下老僧知。
饮酒
作者：廖燕
朝代：清

万古此一时，天地为我宅。纷纷各有求，何时免忧戚。我心清且闲，顺逆等朝夕。微酣意自佳，兴至境多适。悠悠欲忘言，仰睇寒空碧。
初入贡院行署
作者：廖腾煃
朝代：清

层楼遥望越王台，五月披襟亦快哉。万舍秋镫铃柝静，三声画角棘门开。昔同群彦青衫至，今拥中丞赤棒来。四十四年真一梦，冰壶涤笔有新裁。
报恩塔
作者：廖腾煃
朝代：清

琳宫创自报恩年，突兀浮屠势插天。万井莺花随地见，九层金碧半空悬。远波帆影秋风里，绝顶人行晓日边。最好三更铃铎静，镫光遥接大江烟。
挽骆秉章联
作者：廖葆和等
朝代：清
体裁：联

胸中自有甲兵，论当代诸贤，伯仲汝南功第一；身后不遗琴鹤，听舆人之讼，颉颃清献世无双。
晚步南郊过浮杯精舍
作者：廖运芳
朝代：清

古林深寂抱江干，风物萧疏画亦难。乱水穿篱秋后涨，残云抱树雨余山。一杯聊遣闲中兴，双屐还寻竹里关。归路恰乘渔艇便，钓竿插住看孱颜。
玉石上岩
作者：廖运芳
朝代：清

何人随手抉空冥，划断云崖半壁青。松响未妨溪性寂，石虚应识地根灵。朝钟散食猿分钵，暮磬关门鹿守扃。最爱玉帘垂紫乳，晓窗飞雾洒清泠。
衡州长沙会馆内舞台联
作者：廖重垞
朝代：清
体裁：联

笛曲吹开九面云，看舞袖频翻，风流当忆长沙国；家山共此三湘水，听乡音无改，雅调如翻渔父词。
挽曾国荃联
作者：廖铭盘
朝代：清
体裁：联

孙讨逆用兵之地，屡困英雄，赤手浴河山，尽扫鲸鲵舒国愤；文正公作督以来，再持节钺，白头承雨露，忍攀杨柳别江南。
挽徐宗干联
作者：廖骧
朝代：清
体裁：联

五度闽峤宣风，厚泽深仁，德政长留功不朽；三载程门立雪，感恩知己，渊源授受谊难忘。
凤翔横笛
作者：廖鸣凤
朝代：清

晓风残月大江西，谁似西桥尺八吹？铁笛一声清若许，胡床三弄正怀伊。朝霞翠竹惊幽梦，阿纪梅花落数枝。莫向瓜洲夸绝技，恐劳江客听忘疲。
挽杨簧妻联
作者：廖鸿荃
朝代：清
体裁：联

鸿案德宜家，忆戒旦鸡鸣，星指薇垣光有烂；鳣堂经教子，幸后昆鹊起，雨从花县泽流甘。
挽冯景略联
作者：廖鹤年
朝代：清
体裁：联

二携共推深友，卿才公望，谁知同叔竟无年，愿他时荆发孙枝，漫伤心春草临川，微云淮海；十年难补一官，我去君留，何意巨卿成永诀，怅此日薤歌歧路，怕回首金台说剑，玉淑论诗。
河北村题壁
作者：延君寿
朝代：清

烟散前林霁，茅檐罢午炊。雨多收稼晚，鸦乱定巢迟。糁米田家饭，《豳风》壁上诗。愿将归隐意，说与牧羊儿。
隽三归自太原
作者：延君寿
朝代：清

朔吹并门雪片粗，暂归蓬户养清涩。诸侯宾客古时有，健笔纵横今世无。著体短衣仍敝褐，倒囊诗句灿明珠。梅花消息南枝近，收取寒香入酒壶。
隽三归自太原
作者：延君寿
朝代：清
体裁：七言律诗

朔吹并门雪片粗，暂归蓬户养清臞。诸侯宾客古时有，健笔纵横今世无。著体短衣仍敝褐，倒囊诗句灿明珠。梅花消息南枝近，收取寒香入酒壶。
赠王韬联
作者：延誉
朝代：清
体裁：联

人思虞夏黄农而上；文在屈宋班马之间。
挽张之洞联
作者：廷杰
朝代：清
体裁：联

功在社稷，学贯天人，遗像肃清高，霄汉常悬心捧日；南去因依，北来契阔，终身感知遇，荆湘曾有疏抡才。
次方桐翁世丈留别韵
作者：廷桂
朝代：清

蒲轮安稳不须停，心醉诸生有六经。湖上曾悬高士榻，天边再见丈人星。乡愁水曲鸥波远，老怯宵寒鹤梦醒。归向君山蓄春茗，一瓢径欲递中泠。
端午日以铜鼓新荷馈子缜学使并缀二绝
作者：廷桂
朝代：清

伏波南下五溪深，破浪楼船达桂林。烽火连营铸铜鼓，雨中滴出汉时音。潇潇菡萏艳端阳，净植亭亭压众芳。别有柳州九孔藕，城阴才剩半陂塘。
端午日以铜鼓新荷馈子缜学使并缀二绝·其一
作者：廷桂
朝代：清

伏波南下五溪深，破浪楼船达桂林。烽火连营铸铜鼓，雨中滴出汉时音。
端午日以铜鼓新荷馈子缜学使并缀二绝·其二
作者：廷桂
朝代：清

潇潇菡萏艳端阳，净植亭亭压众芳。别有柳州九孔藕，城阴才剩半陂塘。
壶天阁联
作者：廷鏴
朝代：清
体裁：联

登此山一半，已是壶天；造绝顶千重，尚多福地。
泰安府署斋联
作者：廷鏴
朝代：清
体裁：联

桑麻课罢开花径；台荡游还拜岳云。
叹马二绝赠赵公简
作者：引履祥
朝代：清

海内无争战，芳郊骋薄蹄。何颜随朔产，昂首学长嘶。岂有千里心，所戚惟穷老。屡鞭腹自饥，蹢躅悲荒草。
叹马二绝赠赵公简·其一
作者：引履祥
朝代：清

海内无争战，芳郊骋薄蹄。何颜随朔产，昂首学长嘶。
叹马二绝赠赵公简·其二
作者：引履祥
朝代：清

岂有千里心，所戚惟穷老。屡鞭腹自饥，蹢躅悲荒草。
同游不同意
作者：引履祥
朝代：清

鸿鹄举四海，雁鹜争稻粱。岂不号同群，所愿非一方。
和橙斋种菜诗
作者：引履祥
朝代：清

处世无如用拙尊，闲庭读《易》虱初扪。五更清梦回来稳，汲水朝畦咬菜根。老圃秋容径欲斜，晚菘新韭长抽芽。经过白雪青霜候，许有西田好种瓜。
和橙斋种菜诗·其一
作者：引履祥
朝代：清

处世无如用拙尊，闲庭读《易》虱初扪。五更清梦回来稳，汲水朝畦咬菜根。
和橙斋种菜诗·其二
作者：引履祥
朝代：清

老圃秋容径欲斜，晚菘新韭长抽芽。经过白雪青霜候，许有西田好种瓜。
和程巽隐先生惜日短诗
作者：引履祥
朝代：清

木叶改荣落，相将又一年。所业未殊昔，徒为悲逝川。初谓不复尔，渐至乃依然。闻道果何日，诗书自简编。春秋三十六，不久成华颠。揽衣起徘徊，明发斯先鞭。
宿山中
作者：引履祥
朝代：清

明月不改色，青山留旧颜。故人零落尽，卧听水潺潺。
感遇
作者：引履祥
朝代：清

自昔恳确田，力疲鲜所获。今兹受草莱，朝暮不遑适。反覆已四三，根盘匪易辟。筋骨岂尝爱，镃基未之惜。嘉种无新机，莠势转充斥。自分农家流，服勤乃长策。水旱会有时，蝥贼数庸厄。惟愿菑畬成，主伯蒙其益。亦令继自今，动免怨疆场。敢希乐郊人，岁取禾三百。长途望不极，白日亟西驰。敝车驾羸马，仆夫力已疲。故人意款曲，执手语移时。壶飧陈道左，复申以多仪。多仪自古重，壶飧奚独私。饥渴非不慰，所忧道逶迤。暝色接衣袂，惘惘其安之。终焉悔靡及，云何久踌躇。
感遇·其一
作者：引履祥
朝代：清

自昔恳确田，力疲鲜所获。今兹受草莱，朝暮不遑适。反覆已四三，根盘匪易辟。筋骨岂尝爱，镃基未之惜。嘉种无新机，莠势转充斥。自分农家流，服勤乃长策。水旱会有时，蝥贼数庸厄。惟愿菑畬成，主伯蒙其益。亦令继自今，动免怨疆场。敢希乐郊人，岁取禾三百。
感遇·其二
作者：引履祥
朝代：清

长途望不极，白日亟西驰。敝车驾羸马，仆夫力已疲。故人意款曲，执手语移时。壶飧陈道左，复申以多仪。多仪自古重，壶飧奚独私。饥渴非不慰，所忧道逶迤。暝色接衣袂，惘惘其安之。终焉悔靡及，云何久踌躇。
野步
作者：引履祥
朝代：清

芳草纷纭藉麦苗，余红闲杂柳枝条。渔舟半出犀溪右，板击声声过野桥。
闻禽
作者：引履祥
朝代：清

寒光已逗人慵起，鸡声未已鸟声催。凡物有知皆药旦，因思百蛰候行雷。
70自寿联
作者：弘历
朝代：清
体裁：联

七旬天子古六帝；五代孙曾予一人。
□画窗
作者：弘历
朝代：清
体裁：七言绝句

窗称□画□何画，不是倪黄非范王。便彼四家真迹展，未能含照朗斜阳。
《日下旧闻考》题辞
作者：弘历
朝代：清

曾赋皇都与帝都，若兹形胜古今无。金迁元复其久矣，明筑清修滋盛乎。御园法宫诚富此，返淳还朴益殷吾。论成知过渊衷写，更励聪听奕叶图。
《日下旧闻考》题辞
作者：弘历
朝代：清

重考彝尊书以成，七言权当序而行。名因日下荀鸣鹤，迹逮春明孙北平。挂漏岂无补所阙，淆讹时有校从精。百年熙皞繁文物，似胜三都及两京。
㟃峿山·其一
作者：弘历
朝代：清
体裁：七言绝句

绿野平陵翠黛纹，拂庐小对意含欣。钟吾漫道才拳石，早具江山秀几分。
㟃峿山·其三
作者：弘历
朝代：清
体裁：七言绝句

举目崇椒缥缈间，爱他画意已吴山。东风策马寻前路，鞭影仍留片晌閒。
㟃峿山·其二
作者：弘历
朝代：清
体裁：七言绝句

停跸遥看峰对门，夷嵏兰若静风幡。阇黎道左纷迎驾，想厌清閒未厌喧。
㫋檀林
作者：弘历
朝代：清
体裁：五言律诗

创得过东岭，㫋檀例憩诸。陈言弗屡屡，净界祇如如。有树皆香体，无峰不画初。笑予片时去，暖席竟成虚。
㫋檀林八咏 其一 霜坂
作者：弘历
朝代：清
体裁：七言绝句

迟较木兰早较京，渐南而暖递相更。天时粤宛堪因悟，印得门前鹿迹明。
㫋檀林八咏 其七 鹤磴
作者：弘历
朝代：清
体裁：七言绝句

众鸟中斯大不凡，羽衣道士署头衔。本来坡老过舟者，却早逢之于履岩。
㫋檀林八咏 其三 蜃窗
作者：弘历
朝代：清
体裁：七言绝句

夏曰疏棂全彻去，寒来例合蜃窗施。面前似看玻璃画，却讶无端活画移。
㫋檀林八咏 其二 冰池
作者：弘历
朝代：清
体裁：七言绝句

天半从来艰有池，雨盈暂弗雨而亏。一冰翻得不致涸，蠖屈求伸理在兹。
㫋檀林八咏 其五 落叶
作者：弘历
朝代：清
体裁：七言绝句

孰与为留孰与摧，何曾枝叶自相猜。杜家诗忆萧萧下，山幻长江滚滚来。
㫋檀林八咏 其八 雀檐
作者：弘历
朝代：清
体裁：七言绝句

夏晓早鸣冬晓迟，总之不舛质明时。无知雀尚有灵性，性善子舆言莫疑。
㫋檀林八咏 其六 绿芜
作者：弘历
朝代：清
体裁：七言绝句

向阳仍有绿芜存，治理堪因絜矩言。察察与其似秋肃，恢恢宁可作春温。
㫋檀林八咏 其四 毳幔
作者：弘历
朝代：清
体裁：七言绝句

塞苑秋疑冬月同，氍毹为幔禦寒风。楣间忽讶施绛帐，博学原来愧马融。
一利一弊
作者：弘历
朝代：清
体裁：古风

俗云一利有一弊，久于政者知信然。然而一弊亦一利，虽非常经亦合权。壮图谓今之外吏，库之帑项多空悬。将欲补阙护其过，不取诸民取孰焉。斯语我岂未闻之，清查二字讵易言。不为己甚去其甚，执两用中古训传。但彼已见诸奏章，置而弗问失颟顸。因即命彼历四省，抽查仓库各项全。复命面询捐项者，养廉之馀用以捐。所言皆虚自认过，吏议欺罔重罪干。笑而谓彼愚用巧，免罪降用聊从宽。各省仓库胥补足，弗动声色吏民安。岂非一弊获一利，彼言不中我政便。
一字至七字诗·其一
作者：弘历
朝代：清
体裁：词

君。敬天，勤民。所无逸，难知人。象若捧日，德如望云。在衡齐七政，典叙首五伦。聪听祖考彝训，谨守礼乐淑身。持盈保泰惟克己，旰食宵衣要体仁。
一字至七字诗·其七
作者：弘历
朝代：清
体裁：词

兄。象震，比肱。事如父，为先生。陟冈瞻望，吹埙和声。宽裕以诲道，慈爱见友情。阋墙外犹禦侮，它利怨斯可徵。常棣有华在所率，尺布之谣不可听。
一字至七字诗·其三
作者：弘历
朝代：清
体裁：词

父。为乾，继祖。一家长，诸子矩。慈惠为教，清白勉树。事君资同敬，陟山悲何怙。治义终以复始，日严尊而弗妪。陈咸冷语触万年，信过直躬益无取。
一字至七字诗·其九
作者：弘历
朝代：清
体裁：词

朋。讲习，汇征。远相致，公同升。西南则得，贤能以兴。中钩管鲍荐，弹冠王贡称。小人暂为乃伪，君子共济实应。清流东林斯过甚，两败无补嗟明徵。
一字至七字诗·其二
作者：弘历
朝代：清
体裁：词

臣。赞治，佐君。章五服，钦四邻。予违汝弼，鱼与水亲。面从古所戒，私去忠则纯。勿欺也而犯之，惟非齐亦有伦。率作兴事慎乃宪，天工时亮在安民。
一字至七字诗·其五
作者：弘历
朝代：清
体裁：词

夫。宜尔，刑于。人伦始，王化模。以知能帅，惟道可扶。虽贱家为阳，所倚室不孤。易著乾元有序，诗咏关雎无殊。画眉拜手则已甚，正纲相德谓是乎。
一字至七字诗·其八
作者：弘历
朝代：清
体裁：词

弟。后生，欲悌。因心友，自家始。季方难为，弘微能尔。以敬则担金，训义如束韦。五常有要宜哉，一字曰恭而已。司马牛忧我独无，几回欲废斯章矣。
一字至七字诗·其六
作者：弘历
朝代：清
体裁：词

妇。体齐，化首。四德教，三从守。和其妯娌，学乎姑舅。惟酒食是议，无父母贻丑。语言不出于梱，劝勉以贞纳牖。哲夫成城母或倾，嘻嘻终吝羲经剖。
一字至七字诗·其十
作者：弘历
朝代：清
体裁：词

友。志同，儒有。莫逆心，期白首。益者取三，耆或称九。流言所不信，素行永相守。贵在道德以成，鄙其利名互诱。迭为宾主缅唐虞，时势弗同可效否。
一字至七字诗·其四
作者：弘历
朝代：清
体裁：词

子。弄璋，举矢。以天属，岂蜕委。教护家事，兼明政理。黾勉继箕裘，朝夕奉甘旨。仁轻等上于祖，义重顺下曰祢。亦云显亲为要哉，讵止从令而已矣。
一峰亭
作者：弘历
朝代：清
体裁：七言绝句

四柱翼然翔一峰，峰如海涌翠芙蓉。底无冈岭为连属，防有因之或觅踪。
一峰亭
作者：弘历
朝代：清
体裁：古风

平地涌一峰，虽卑亦荦峃。小亭冠其上，独立耸岳岳。天然自殊胜，造作终握齱。譬之读诗集，岛瘦郊寒若。神仙自有骨，俗子安可学。
一日
作者：弘历
朝代：清
体裁：五言律诗

一日叨天佑，两方闻雨音。豫郊称澍续，歙省沃霖深。额手为民庆，传言付吏钦。楚疆却望泽，展转复萦心。
一片云
作者：弘历
朝代：清
体裁：七言绝句

对岫山房一片云，祥笼宝篆镇氤氲。试听细籁琅玕戛，何异风篁岭上闻。
一片云三绝句·其一
作者：弘历
朝代：清
体裁：七言绝句

兢兢过朔兹翼旦，雨后欣连两日晴。偶憩明窗抚净几，谓云且莫副其名。
一片云三绝句·其三
作者：弘历
朝代：清
体裁：七言绝句

浙中一曲西南角，最擅山青水复清。却我心无存蒂芥，未能忘者彼民情。
一片云三绝句·其二
作者：弘历
朝代：清
体裁：七言绝句

龙井曾闻旧号传，奎文犹仰綵毫鲜。欲询石也称云者，一片飞来又几年。
丁丑元旦
作者：弘历
朝代：清
体裁：七言律诗

应候土牛禀岁辰，早先三五报新寅。春归与物欣舒叠，地辟流沙愿靖尘。阊阖九重开詄荡，共球百辟会臣邻。垂衣日久心弥敬，首祚行时切体仁。
丁丑春帖子二首·其一
作者：弘历
朝代：清
体裁：五言绝句

早春日最早，寅月节逢寅。底藉十行诏，无时不体仁。
丁丑春帖子二首·其二
作者：弘历
朝代：清
体裁：七言绝句

乘气南邦将布泽，柔遐西海愿销兵。东皇橐籥被无外，北极车书奉大清。
丁云鹏东山图
作者：弘历
朝代：清
体裁：七言绝句

翠森紫逻郁孱颜，秀色临安想像间。风宇未如文靖者，优游讵可学东山。
丁云鹏卢仝煮茶图
作者：弘历
朝代：清
体裁：七言绝句

绿蕉翠竹布清阴，火候武文自酌斟。高致雅宜入图画，不须重读彼狂吟。
丁云鹏天台刘阮图
作者：弘历
朝代：清
体裁：七言律诗

络石缘林漱玉凉，远山紫逻更苍苍。溪边列树云和静，洞口落英水亦香。作记未应拟彭泽，成诗早见有曹唐。浙东仙境依然在，可复双鬟待二郎。
丁云鹏山水
作者：弘历
朝代：清
体裁：七言绝句

绿水青山净以妍，不瀛岛亦即金田。个人偶作寻常景，薰习还如写佛仙。
丁云鹏扫象图
作者：弘历
朝代：清
体裁：七言绝句

语言不著坐金神，扫象真乘示应真。法供是谁称惬当，紫檀轴首白檀身。
丁云鹏洗砚烹茶图
作者：弘历
朝代：清
体裁：七言律诗

松下乘凉倚石䃁，课僮洗砚更烹茶。鹤相顾去立莎渚，鱼不须招上浪花。最得神情属魏氏，别开生面是丁家。佛仙惯绘馀稀绘，轩举斯人亦若霞。
丁云鹏涤砚图
作者：弘历
朝代：清
体裁：七言绝句

书窗吟罢缥缃收，三沐龙宾碧涧头。却立崖边聊袖手，看他水共黑云流。
丁亥元旦
作者：弘历
朝代：清
体裁：七言律诗

玉衡七政复周旋，万物根棋元气连。绛县老人书亥字，唐宗贞观纪丁年。十思一疏谁应尔，斗米三钱未易然。政要揽披筹政要，与吾共此赖英贤。
丁亥春帖子·其一
作者：弘历
朝代：清
体裁：五言绝句

南郊祈谷日，东陆立春时。西母增遐算，北辰迓介禧。
丁亥春帖子·其三
作者：弘历
朝代：清
体裁：七言绝句

棣通一气转洪钧，日吉欣逢叶悉新。荡荡九瀛知令节，熙熙万物望昌辰。
丁亥春帖子·其二
作者：弘历
朝代：清
体裁：五言绝句

有数诗三百，无邪蔽一言。青屏咏春帖，丹扆体乾元。
丁卯元旦
作者：弘历
朝代：清
体裁：七言律诗

扶舆佳气曙光披，开纪三正协岁时。宝胜春风先五日，綵屏仙木御千禧。持盈保泰心恒凛，返朴还淳道在思。象魏始和钦布德，长年勤政自今斯。
丁家山
作者：弘历
朝代：清
体裁：七言绝句

白石绿蕉閒径寻，不知曾孰此鸣琴。设云泉响如焦尾，听作南风解阜音。
丁家山
作者：弘历
朝代：清
体裁：七言律诗

绿蕉白石足天然，胜李羞桃斗丽妍。三日春光两日雨，一溪明水半溪田。凭高恰喜逢初霁，望远何妨泮晓烟。鸟语泉声间喧静，丝桐不鼓亦成连。
丁家山口号
作者：弘历
朝代：清
体裁：七言绝句

寻胜宛来胜处停，依然石白与蕉青。底须宾主较形似，假相何妨寄所丁。
丁巳元旦
作者：弘历
朝代：清
体裁：七言律诗

乾隆嘉庆并联行，六十二同二载成。丰稔幸逢寰宇普，廓清全报逆苗平。孜孜仍此躬训政，恳恳欣看子孝情。惇史问他千古者，实曾稀有凛持盈。
丁巳八月二十三日皇考二周讳辰以禾稼盈畴勉从诸王大臣请未得躬谒泰陵谨于雍和宫行礼中怀耿耿孺慕莫伸洒泪述哀敬成一律
作者：弘历
朝代：清
体裁：七言律诗

凄凄凉露两沾裳，每忆音容痛断肠。寝殿秋深冠剑肃，䁀湖云隔路途长。未酬高厚怀终古，岂意星霜历大祥。去岁几筵犹在望，回看雍邸助悲伤。
丁巳春帖子·其一
作者：弘历
朝代：清
体裁：五言绝句

岁岁随安室，亲挥帖子更。仍居养心殿，依例顺舆情。
丁巳春帖子·其三
作者：弘历
朝代：清
体裁：七言绝句

乾隆六十二年春，诚恳原从子共臣。百部祇教赐亲近，祖恩那肯负初陈。
丁巳春帖子·其二
作者：弘历
朝代：清
体裁：五言绝句

七日真成复，万方溥锡春。青阳歌逮处，廓尔喀为新。
丁未元旦
作者：弘历
朝代：清
体裁：七言律诗

五旬有二纪年始，久敬益深敕念中。喜爆声声鸣达曙，祥曦昈昈朗升东。春秋望八馀三载，宵旰勤民勖一躬。盥漱瓣香无别冀，虔虔惟是祝绥丰。
丁未春帖子·其一
作者：弘历
朝代：清
体裁：五言绝句

首春寅月节，恰喜值寅时。率气含太簇，敷天布万禧。
丁未春帖子·其三
作者：弘历
朝代：清
体裁：七言绝句

息消弗定原常定，赢缩不齐乃大齐。用以占年丰或俭，莫知终始守钦兮。
丁未春帖子·其二
作者：弘历
朝代：清
体裁：五言绝句

策前及策后，象人还象牛。莫匪勤农意，青阳应律讴。
丁未除夕
作者：弘历
朝代：清
体裁：五言律诗

三百六旬日，历消居与诸。能留竟谁是，其速讶何如。贾岛脯陈鹿，曹松诗待鱼。干支会癸亥，亶矣岁云除。
丁观鹏九成宫图·其一
作者：弘历
朝代：清
体裁：七言绝句

参差宫殿倚峥嵘，风落云中度曲声。傍槛醴泉谁作颂，依稀犹记魏元成。
丁观鹏九成宫图·其二
作者：弘历
朝代：清
体裁：七言绝句

避暑当年作胜游，紫丝步障外人留。文皇讵是忘温凊，婉谏随教进马周。
丁观鹏竹林七贤图
作者：弘历
朝代：清
体裁：古风

嗣宗青眼携子咸，叔夜举白微醺酣。河内背立若后至，忘言之契迟何嫌。伶挥毫正颂酒德，秀罢佐锻蒲葵拈。卿辈意复易败耳，俗物由来有理谈。
丁观鹏罗汉图·其一
作者：弘历
朝代：清
体裁：七言绝句

云海遨游睹圣僧，观鹏笔妙貌云鹏。依然谁认前身是，可畏端知后者能。
丁观鹏罗汉图·其二
作者：弘历
朝代：清
体裁：七言绝句

作队伽梨降应真，野鸥都是渡杯身。底缘三鬣难形似，机示吾宗迥出尘。
丁酉元旦
作者：弘历
朝代：清
体裁：七言律诗

鸿龙运斗又回旋，普淖群雍跃冶然。丙炳已欣丁盛继，申丰愿叶酉穰连。四兴开阖青阳始，九奏依违太蔟宣。安阜有林期物物，敬勤无改励年年。
丁酉春帖子·其一
作者：弘历
朝代：清
体裁：五言绝句

四时调呴妪，一气嬗贞元。琴上大弦动，机生万物原。
丁酉春帖子·其三
作者：弘历
朝代：清
体裁：七言绝句

璿玑运斗向青龙，五日先正气变冬。酉岁春当酉时入，酒浆嘉兆叶重重。
丁酉春帖子·其二
作者：弘历
朝代：清
体裁：五言绝句

京兆循鸿典，春山进土牛。矜民出轻系，敕政去稽留。
丁香
作者：弘历
朝代：清
体裁：古风

丁香不解结，疑愁春欲阑。堂堂九十过，四出枝头攒。岂喜早夏来，笑靥开玉颜。觅句花下立，谓花具达观。恋春春肯驻，光阴迅指弹。幽香引蝶栩，繁蕊泣露漙。愁喜两不著，迎风舞白鸾。女夷学卢生，一梦迷邯郸。
丁香花
作者：弘历
朝代：清
体裁：七言绝句

衣白山人衣紫仙，同参离合味中禅。春闺漫认愁难解，不与人间作爱缘。
七佛偈口号
作者：弘历
朝代：清
体裁：偈颂

六章具十幻，一偈标十法。十法即十幻，七佛语如是。
七依皇祖南巡过济南韵
作者：弘历
朝代：清
体裁：七言律诗

昔曾一驻济南城，过弗入徒馀恨生。卌里近途祇嫌远，世年别意未能平。夏秋登以三农庆，妇子宁还百室盈。何异向临北闉见，华不直峙鹊山横。
七依皇祖德州即事诗韵
作者：弘历
朝代：清
体裁：古风

告功虔谒圣，齐境驻舆初。敬仰奎文在，赓吟句屡书。休助曾有谚，谁何底须肃。游豫亦取义，箕畴戒恒燠。
七叶堂口号
作者：弘历
朝代：清
体裁：七言绝句

初袓明留五叶词，忽增其二是谁为。香山略晓枯禅者，何亦随声附和之。
七叶堂口号
作者：弘历
朝代：清
体裁：七言绝句

避暑禅堂称七叶，循名责实未明言。一花五叶非关此，意在青莲佛偈存。
七坝
作者：弘历
朝代：清
体裁：古风

西来近彭城，川狭河益曲。曲则名生工，搴茭事脩筑。昨过夏家路，七坝兹经复。叠苇禦洪涛，洞心吁骇目。尚闻水工云，如此不一足。救急固云可，经久诚非淑。以官为家者，方藉资津漉。譬如人无疾，爬搔偶成毒。毒已杂方投，祸多鲜见福。
七夕
作者：弘历
朝代：清
体裁：五言律诗

七夕相传古，洗车语不同。今朝复佳节，依例度行宫。晚雨片时过，快晴夕照中。副名斯足矣，喜盼暮霞红。
七夕
作者：弘历
朝代：清
体裁：五言律诗

万古凄凉夕，双星聚会辰。塞高疑汉近，鹊翥俨桥陈。何必层楼结，依然檐鼓新。不知月露下，秋思动何人。
七夕
作者：弘历
朝代：清
体裁：七言律诗

万嶂菁葱生翠烟，碧霄银汉指坤天。恰当鹊驾逢七夕，又早蛛筵阔两年。那有閒情为秘誓，可无新咏付华篇。宫中巧节长城外，也得人间佳话传。
七夕
作者：弘历
朝代：清
体裁：五言律诗

今夕夫何夕，无端意惘然。恨曾经去岁，痛复忆前年。夜静风露下，天空云汉边。行宫非禁苑，底事又情牵。
七夕
作者：弘历
朝代：清
体裁：五言律诗

依然七夕到，那遇闰为迟。虚说缑山鹤，谁知良日麋。曝衣虽剧热，引扇有清飔。返朴吾恒愿，何须乞巧诗。
七夕
作者：弘历
朝代：清
体裁：五言律诗

傍卯散云气，逮辰朗旭光。山庄节逢每，星席例依常。鹤鹿声韶頀，离坤拖汉潢。洗车无定日，弗洗究何妨。
七夕
作者：弘历
朝代：清
体裁：五言律诗

小雨即佳晴，洗车暂副名。不能略节物，况是喻蚕耕。汉苑神仙事，唐宫儿女情。奇邪及亵狎，徒惹后人评。